ועדת הפנים והגנת הסביבה, כנסת 20, פרוטוקול מספר 723, 2018-10-23 11:20

יואב קיש: אני מתנצל על העיכוב.

יואב קיש: אנחנו פותחים את הישיבה בנושא התקדמות תוכניות מתאר ברשויות במגזר הדרוזי.

יואב קיש: אני רוצה לומר רקע, למה ומדוע החלטתי לקיים את הדיון הזה, כי יש לנו גם ועדת משנה שעוסקת בכל נושא הדרוזים, בראשות חברי חמד עמאר, שעושה הרבה בתחום, זה ברור.

יואב קיש: לפני שבועיים–שלושה ערכתי סיור אישי, לא של הוועדה, בכל הרשויות של המגזר הדרוזי.

יואב קיש: שמעתי, בין היתר, שיש בחלק מן המקומות בעיות בתוכניות המתאר.

יואב קיש: אני חייב להגיד שהסיבה לדיון – וכאן אני פותח סוגריים – היא בעקבות המתח שנוצר, לדעתי שלא בצדק, בעקבות חוק הלאום.

יואב קיש: יכול להיות שחבריי פה חולקים עליי, זה בסדר, הוויכוח הוא לגיטימי.

יואב קיש: אני מרגיש צורך לחזק את השיח ולפעול גם בנתיבים אחרים, לפחות כאלה שאני יכול להשפיע עליהם, כדי לייצר כמה שיותר מהלכים בוני אמון גם בתקופה זו.

יואב קיש: לא שצריך, כי בסופו של דבר, בעיניי לפחות, ואני חושב שאני גם לא צריך להסביר את זה לכל החברים בצד שמאל של השולחן, שום דבר לא ישנה את הקשר החזק ואת המחויבות ההדדית בין הדרוזים ליהודים במדינת ישראל.

יואב קיש: אבל כן היה חשוב לי לעשות בדיקה, להבין איפה אנחנו עומדים מבחינת התוכניות ברשויות השונות, לראות איפה יש מקומות שבהם אנחנו נתקלים בקשיים ומה הדברים שאנחנו נדרשים לעשות כדי לפתור אותם.

יואב קיש: לפני שאתן את רשות הדיבור לראשי רשויות מקומיות ולפני שנשמע את אנשי מינהל התכנון ומשרד הבינוי והשיכון, קודם אתן את רשות הדיבור לחברי הכנסת, אם אתם רוצים.

יואב קיש: חבר הכנסת חמד עמאר, אתה רוצה להתייחס?

חמד עמאר: בכל מקרה, תודה רבה על קיום הדיון.

חמד עמאר: חשוב מאוד לקיים את הדיון הזה.

יואב קיש: זה דיון מעקב.

חמד עמאר: מה שאמרת לגבי חוק הלאום, אני חושב שלא הפסקנו את השיח.

חמד עמאר: מתחילת המושב קיימנו כבר שתי ישיבות במשרד ראש הממשלה.

יואב קיש: בוועדת השרים או ישיבות עבודה?

חמד עמאר: לא, ישיבות עבודה עם משרד ראש הממשלה.

חמד עמאר: קיימנו כבר שתי ישיבות ואנחנו ממשיכים לקיים ישיבות.

חמד עמאר: אני מאמין שנגיע לסיכום שהיה לנו עם ראש הממשלה ונצליח לחוקק את החוקים ש"סגרנו" כבר במושב הזה ולפני הבחירות, אם יהיו בחירות.

חמד עמאר: אני מקווה שלא יהיו בחירות.

יואב קיש: זה חשוב מאוד.

חמד עמאר: זה בנושא הראשון.

חמד עמאר: הנושא השני הוא תוכניות מתאר.

חמד עמאר: כוועדת משנה – ובאמת תודה לך על שהקמנו את ועדת המשנה שאני עומד בראשה – אנחנו מקיימים הרבה דיונים.

חמד עמאר: אני מכיר כל ישוב וישוב, בדיוק איפה מתקדם ואיפה לא מתקדם.

חמד עמאר: אנחנו עורכים ישיבות ספציפיות על ישובים.

חמד עמאר: אנחנו לא מזמנים את כל הישובים, אנחנו מדברים על ישוב-ישוב.

חמד עמאר: לדוגמה על יאנוח קיימנו כמה ישיבות, על המתחמים, וראינו התקדמות; עשינו ישיבה על שפרעם ושכונת אבו שאח, שכונה דרוזית ענקית, והצלחנו להגיע להתקדמות ולהכניס אותה לתוכניות מתאר אחרי שלוש ישיבות; דנו גם על חורפיש, שם עשינו גריעה.

חמד עמאר: באשר לגריעה, כפי שהבנתי, ביקשת לחתום על הגריעה.

חמד עמאר: אני מקווה שכבר חתמת והעברת את זה לשר האוצר, שתאושר הגריעה.

יואב קיש: הביאו לי את עניין הגריעה?

יואב קיש: זה מה שהצבעתם בוועדה?

חמד עמאר: הצבענו בוועדה במושב הקודם.

יואב קיש: לא חתמתי?

לאה קריכלי: אני לא מכירה דבר כזה שלא חתמנו.

יואב קיש: אני לא חתמתי פיזית על הנוסח.

יואב קיש: חשבתי שאתה חתמת.

חמד עמאר: ביקשו ממני בוועדה שאני לא אחתום כי אתה ביקשת לחתום.

לאה קריכלי: אני לא מכירה דבר כזה.

לאה קריכלי: תיכף אבדוק.

יואב קיש: שמתי את זה בידיים שלך ורציתי שאתה "תסגור" את זה.

חמד עמאר: נאמר לי מן הוועדה שביקשת שאתה תחתום.

יואב קיש: לא מדויק.

יואב קיש: הבקשה לא הייתה ממני לפחות.

חמד עמאר: בבקשה לחתום על זה ולהעביר את זה למשרד האוצר ושנתקדם בעניין הגריעה.

חמד עמאר: מכל הישיבות שקיימתי בשלוש השנים האחרונות, אנחנו מתקדמים.

חמד עמאר: אני שומע את מינהל התכנון ויש התקדמות ויש תוצאות.

יואב קיש: הנה, אני רואה שחתמתי.

מופיד מרעי: אני מבקש לקבל העתק.

חמד עמאר: בסדר, הנה, הוא חתם.

חמד עמאר: יפה מאוד.

חמד עמאר: קיימנו המון ישיבות בנושא.

חמד עמאר: מה שמדאיג – ואני פונה גם למינהל התכנון – האזרח, התושב רוצה את ההיתר ביד.

חמד עמאר: אנחנו יכולים להגיד שהתקדמנו, אנחנו יכולים לקבוע שלוש שנים וארבע שנים וחמש שנים.

חמד עמאר: והרי לא מזמן בוועדה הזאת אושרו – ואני הצבעתי נגד – התקנות בעניין הקנסות, קנסות קשים מאוד שצריכים להיכנס לתוקף עוד מעט.

חמד עמאר: האזרח הפשוט, התושב לא מצליח להוציא את ההיתר.

חמד עמאר: הוא לא יצליח להוציא את ההיתר גם תוך שנתיים ושלוש שנים בכל הישובים שאנחנו מקדמים, וזה מה שמדאיג.

חמד עמאר: אנחנו יכולים להתקדם בתוכנית מתאר, אבל אם לא תהיה תוכנית מפורטת ואם לא יכולה להיות אפשרות להוציא היתר, ייכנס כבר נושא הקנסות ואותם אזרחים יתחילו "לחטוף".

חמד עמאר: לכן אנחנו צריכים להתמקד בוועדה, וזה מה שאני הולך לעשות בקרוב, לדון איך מגיעים למצב שאותו אזרח, אותו תושב יכול להוציא היתר בנייה.

חמד עמאר: זה מה שמעניין וזה מה שרוצה אותו תושב.

חמד עמאר: אתה יכול להגיד לו: קיימתי עשרות דיונים, ערכתי ישיבות, הנושא מתקדם.

חמד עמאר: זה מעניין, אבל האזרח שרוצה להוציא את ההיתר זה לא מעניין אותו.

חמד עמאר: הוא שואל אותך: מתי אני אוכל לקבל את ההיתר ולבנות את הבית שלי?

חמד עמאר: אנחנו תקועים בהרבה ישובים.

חמד עמאר: לא מזמן ביקרתי ביאנוח.

חמד עמאר: אמר לי ראש הרשות: אנחנו עובדים שנים, אמרו לי שהמתחם מאושר, שהמתחם מתקדם, המתחם, המתחם, המתחם – אני רוצה לבנות בית לבן שלי ואני לא מצליח.

חמד עמאר: נקודה שנייה שלא קשורה בתכנון ובתוכניות מתאר – ואדבר על זה גם היום בנאומים בני דקה – היא בנושא חלקות לחיילים משוחררים.

חמד עמאר: מן העבודה שעשיתי בשבוע האחרון בגלל נושא חלקות לחיילים משוחררים בשפרעם, ומשיחות שקיימתי עם גורמים שונים, התברר לי שיש מתחמים מוכנים לשיווק, בשפרעם המתחם אפילו מוכן עם תשתיות, אך לא משווקים.

חמד עמאר: איפה זה תקוע?

חמד עמאר: אני לא יודע.

חמד עמאר: אני מברר עם משרד הבינוי והשיכון.

חמד עמאר: משרד הבינוי והשיכון אומר לי: המינהל לא העביר לי.

חמד עמאר: יש לי שאילתה על הנושא מחר.

יואב קיש: אולי תהיה להם תשובה עכשיו.

חמד עמאר: משרד הבינוי והשיכון אומר לי: המינהל עדיין לא העביר לי את המחיר של הקרקע כדי שאוכל להוציא מכרז.

חמד עמאר: בפקיעין המתחם מוכן עם תשתיות, יכולים לצאת מחר למכרז.

חמד עמאר: עדיין לא יצאו למכרז בפקיעין ואני לא יודע למה.

חמד עמאר: אפילו בחורפיש יש חמישה מגרשים מוכנים עם תשתית, זה יכול לצאת מחר למכרז.

חמד עמאר: לא יוצאים למכרז.

חמד עמאר: בירכא, בדלית אל-כרמל, בעוספיה, בהרבה ישובים דרוזיים התכנון והבנייה של חלקות לחיילים משוחררים הסתיים והמגרשים מוכנים לשיווק.

חמד עמאר: מי תוקע את השיווק?

חמד עמאר: אני לא יודע.

חמד עמאר: האם זה קשור לבחירות?

חמד עמאר: האם רק אחרי הבחירות יתחילו לצאת לשיווק?

חמד עמאר: אני לא מבין.

חמד עמאר: צריך לסיים את הנושא הזה.

חמד עמאר: שנים רבות אנשים מחכים.

חמד עמאר: עכשיו חברי אכרם חסון אמר לי שבדלית אל-כרמל לא חוּלק ולו מגרש אחד כבר ארבע שנים, בעצם כבר חמש שנים לא חוּלק אף מגרש.

חמד עמאר: למה?

חמד עמאר: מה הבעיה?

חמד עמאר: אלה הדברים הקשים.

חמד עמאר: לא לכולם יש קרקע שהיא בתוך תוכנית המתאר, בתוך הישוב, שניתן לבנות עם היתרים, לא לכולם יש קרקע, ויש חלקות של חיילים משוחררים שמוכנות לשיווק.

חמד עמאר: תצאו ותשווקו.

חמד עמאר: בשפרעם יש 230 חלקות, אפשר לבנות 230 יחידות דיור.

חמד עמאר: מה תוקע?

חמד עמאר: רשות מקרקעי ישראל – יותר מעשרים שנים לא שווק מגרש אחד, והמתחם מוכן לשיווק.

חמד עמאר: מי תוקע את זה?

חמד עמאר: מי לא מאפשר את השיווק?

חמד עמאר: אלה תשובות שאני רוצה לקבל ממשרד הבינוי והשיכון, ממינהל התכנון.

חמד עמאר: אני לא יודע מי יכול לענות את התשובות האלה.

חמד עמאר: תודה רבה.

יואב קיש: תודה.

יואב קיש: חבר הכנסת אכרם חסון, בבקשה.

אכרם חסון: בוקר טוב.

אכרם חסון: אני מקדם בברכה את כל האורחים שהגיעו במיוחד.

אכרם חסון: זה נושא חשוב.

אכרם חסון: תודה לך על קיום ישיבה מיוחדת זו.

יואב קיש: אגיד רק שכמובן אחרי הבחירות נערוך עוד ישיבה.

יואב קיש: אני לא יודע מי יהיו אז ראשי הרשויות המקומיות.

חמד עמאר: מי שנמצא כאן לא מתמודד.

חמד עמאר: מופיד מרעי, אתה לא מתמודד?

מופיד מרעי: אני לא מתמודד.

מופיד מרעי: יש בחירות בשבוע הבא ואלה שבמסע בחירות לא יכלו לבוא, אבל אני מייצג אותם וגם אעדכן אותם.

אכרם חסון: כפי שאמרתי, תודה על קיום הדיון החשוב הזה.

אכרם חסון: אני מציע שלהבא תזמין את יושבי-ראש ועדות התכנון והבנייה כי מי שמטפל בכפרים הדרוזיים הם יושבי-ראש דרוזים דווקא.

אכרם חסון: בדלית אל-כרמל ובעוספיה יש נציג דרוזי, אלוף משנה, וגם לבית ג'אן ולשאר הישובים יש יושבי-ראש דרוזים, וכך גם לירכא, לג'וליס ולכל המקומות.

אכרם חסון: גם בוודאי את נציגי הוועדה המחוזית – יש את איתמר בן דוד ואורי אילת מן הצפון ומחיפה.

אכרם חסון: אני מלווה את התכנון מטעם שר האוצר מאז שנכנסתי לכנסת ואני מדבר עם מיכל מריל כמעט בכל שבוע וכבר נפגשנו פעמים רבות.

אכרם חסון: ב-12 ישובים, רשויות מקומיות – כי ברשויות מקומיות יש יותר מישוב אחד, למשל כסרא-סמיע זה שני ישובים – מתוך 12 הרשויות המקומיות, בתשע הנושא מסודר.

אכרם חסון: בשלוש רשויות, כולל בישוב שלי, שהוא הישוב הדרוזי הכי גדול, הנושא לא מוסדר.

יואב קיש: באילו שלוש רשויות מקומיות הנושא לא מוסדר?

אכרם חסון: דלית אל-כרמל עוד לא סיימה, עוספיה עוד לא סיימה ומע'אר נמצאת בדרך.

אכרם חסון: יש שלושה ישובים מתוך 12 הרשויות שלא סיימנו.

אכרם חסון: למשל בדלית אל-כרמל – אני תושב דלית אל-כרמל ואני תמכתי ברפיק חלבי לראשות המועצה.

אכרם חסון: הבעיה שם לא אצל מינהל התכנון אלא אצל המועצה המקומית דלית אל-כרמל.

אכרם חסון: קשה לפעמים להגיד את האמת אבל זו האמת, מה לעשות.

אכרם חסון: כסף לתכנון קיבלו, אבל כאשר אתה מתכנן פוליטית, מי איתי ומי נגדי, אז יש לך 320 התנגדויות של התושבים, בצדק.

אכרם חסון: לכן אנחנו מנסים היום להגיע לדבר חשוב יותר: לתת את התכנון למינהל התכנון אם אנחנו לא יכולים להיות בוגרים ולשרת את כל האוכלוסייה בצורה חכמה, רצינית ועניינית.

אכרם חסון: אני מטפל בשכונה בדלית אל-כרמל שנקראת אל ונסה, שם הוגשו 320 התנגדויות בוועדה המחוזית.

אכרם חסון: אתה שומע אנשים שם והשערות סומרות לך.

אכרם חסון: לא בשביל זה באנו לכאן.

אכרם חסון: באנו לתכנן לכולם ולשרת את כולם.

אכרם חסון: לכן חשוב להבין: יש מספר בעיות- - -

יואב קיש: הפתרון הוא להוציא את התכנון מן הרשות המקומית?

יואב קיש: זה נראה לך הגיוני?

אכרם חסון: רשות שיש איתה בעיות, צריך לקחת ממנה את התכנון.

אכרם חסון: יש רשויות מקומיות שמכבדות, הנה: בית ג'אן עשתה, חורפיש עשתה ואין לנו בעיה.

אכרם חסון: איפה שנתקע.

יואב קיש: בדלית אל-כרמל, עוספיה ומע'אר – אמרת שמע'אר בדרך לפתור.

אכרם חסון: מע'אר בדרך לטוב, ואני מקווה שגם בעוספיה יסיימו.

אכרם חסון: אני מקווה שגם בדלית אל-כרמל יהיה בסופו של דבר.

אכרם חסון: איפה שנתקע – אנחנו רוצים לשרת.

אכרם חסון: במקום לבכות אחד לשני, שמינהל התכנון ייקח על אחריותו ויתכנן, בלי שיידע מי החמולות, מי המשפחות, מי נגד מי.

אכרם חסון: זה חשוב מאוד.

סאלח סעד: מה נתקע בשלושת היישובים האלה, רק התכנון?

אכרם חסון: אין תוכנית מתאר, היא לא אושרה עד עכשיו למרות שעברו כמעט שלוש שנים.

סאלח סעד: הקו הכחול בשלושת הישובים האלה לא מאושר?

אכרם חסון: לא רק זה: לא הגישו תוכנית מתאר.

אכרם חסון: למשל בדלית אל-כרמל התוכנית נמשכה.

אכרם חסון: הייתי בעבר יושב-ראש ועדת תכנון ובנייה וראש עירייה ואני מבין, זה התחום שלי.

אכרם חסון: ב-7 באוגוסט דלית אל-כרמל משכה את התוכנית מן הוועדה המחוזית, אז לכל דלית אל-כרמל אין תוכנית מתאר.

אכרם חסון: אין לה קו כחול כבר.

אכרם חסון: אם מישהו מושך תוכנית – האחראית על התכנון תגיד לך מה זה למשוך תכנון.

אכרם חסון: לכן אנחנו אומרים דברים מדם לבנו.

אכרם חסון: אנחנו לא מדברים סתם פוליטיקה זולה.

אכרם חסון: צריך שכל אזרח יידע איך מתעסקים בדברים האלה.

אכרם חסון: דבר נוסף, אין בעיית כסף היום לתכנון ובנייה.

אכרם חסון: פעם ראשונה שניתן כמעט חצי מיליארד שקל לתכנון, ובצדק.

אכרם חסון: יכול להיות שזה לא מספיק ונעשה עוד יותר.

אכרם חסון: התאספנו במועצת עוספיה שלוש פעמים עם כל ראשי הרשויות.

אכרם חסון: מינהל התכנון לראשונה מגיע לדרוזים.

אכרם חסון: כאשר הייתי ראש עירייה הייתי רץ לשמאי אסיף לירושלים בכל 3–4 חודשים עד שהוא קבע לי מועד להגיע אליו, כדי לקדם את התכנון בעיר הכרמל לשעבר.

אכרם חסון: היום מינהל התכנון, לפי הוראת השר, בא לכפרים.

אכרם חסון: הם רוצים שיבואו לשם, ילמדו את הבעיות ויעשו את הכול.

אכרם חסון: אי אפשר לגמור בעיות של שבעים שנה בשלוש שנים, ואני לא רוצה להאשים אף אחד ולא רוצה לסנגר על אף אחד, אבל אני הגשתי שתי הצעות שלא התקבלו על ידי היועץ המשפטי ואני מבקש את עזרתך כאן.

אכרם חסון: ביקשתי שכל בית שנמצא בכפר דרוזי יקבל חשמל גם אם אין לו היתר בנייה, בתקנה מיוחדת, כפי שהייתה תקנת שחל בעבר.

אכרם חסון: אני לא רוצה לראות שוטר או חייל ששומר בירושלים או נמצא בחזית בעזה חוזר הביתה ומגלה שאין לו חשמל ואז הוא מותח כבל לא חוקי ומסכן את השכונה.

יואב קיש: מה אמר היועץ המשפטי?

אכרם חסון: הוא אמר שזה לא חוקי.

אכרם חסון: אמרתי לו: הייתה תקנת שחל.

אכרם חסון: למה בזמן שחל זה היה חוקי?

חמד עמאר: אבל יש סמכות לשר הממונה על התכנון, לפי סעיף 97, אם אני לא טועה, לתת אישור.

אכרם חסון: נתנו לו אישור מוגבל.

חמד עמאר: יש סמכות לשר לתת אישור.

חמד עמאר: לא תקנת שחל.

חמד עמאר: בחוק התכנון והבנייה יש סמכות לשר לתת אישור לחיבור חשמל בלי יועץ משפטי.

חמד עמאר: החוק נתן לו את הסמכות.

אכרם חסון: בשני תנאים: שתוכנית מופקדת ולא מאושרת, ולפחות 50 דיירים באותה שכונה.

אכרם חסון: אני מכיר את החוק.

חמד עמאר: לא, לא.

חמד עמאר: לפי החוק לשר יש את הסמכות.

אכרם חסון: הגבילו את השר בחוק הזה.

יואב קיש: במה הגבילו?

אכרם חסון: אם יש שכונה שראש המועצה מפקיד את התוכנית לגביה מחר, והיא לא מאושרת, אבל יש בה יותר מ-50 בתים, אפשר לתת חיבור לחשמל בלי טופס 4.

אכרם חסון: אבל הגבילו.

אכרם חסון: ואם אין 50 בתים?

אכרם חסון: היועץ המשפטי קמיניץ נלחם בנו, לא רוצה להוריד את זה.

אכרם חסון: היועץ המשפטי אישר את הבקשה של קמיניץ.

אכרם חסון: ביקשו בהתחלה: 200 בתים.

אכרם חסון: אמרנו: איפה יש שכונות של 200 בתים?

אכרם חסון: הורידו, עשו לנו כאילו טובה, הורידו ל-50 בתים.

חמד עמאר: לא עשו טובה.

חמד עמאר: אני נלחמתי בוועדה.

אכרם חסון: הייתי כאן.

חמד עמאר: אז לא היית חבר כנסת.

חמד עמאר: זה היה בקדנציה הקודמת.

חמד עמאר: אני נלחמתי חזק.

חמד עמאר: הורדתי את זה ל-50 בתים ועמדתי על כך שזה יהיה 50 בתים.

חמד עמאר: רצו שזה יהיה 200 בתים.

אכרם חסון: הייתי כאשר ישבנו כאן

אכרם חסון: עם קמיניץ והצוות שלו ביקשנו שיורידו את זה לבית אחד.

אכרם חסון: הוא לא הסכים.

אכרם חסון: כאן בוועדה כאשר בא חוק קמיניץ אני ביקשתי ודיברנו אתו, עשינו מלחמה אתו.

יואב קיש: היו דברים בקדנציה הקודמת.

אכרם חסון: גם בקדנציה הזו.

יואב קיש: הם זוכרים.

חמד עמאר: אני אומר לך: יש אפשרות לשר.

חמד עמאר: השר יכול לעשות את זה מחר בבוקר.

אכרם חסון: הלוואי שהוא יכול.

אכרם חסון: אני אומר שזה מה שהיה.

יואב קיש: עצרו לרגע.

יואב קיש: הבנתי שהסמכות מותנית בשני הדברים שתיאר כאן חבר הכנסת אכרם חסון.

יואב קיש: האם היו פניות של השר לקדם את העניין הזה?

נועה עמירב-פטאל: יש את הסעיף בחוק, שיש לו מגבלות מסוימות, כגון תוכנית מופקדת.

נועה עמירב-פטאל: חוץ מזה, במתווה שחתם עליו שר הפנים דאז גדעון סער, הוא קבע עוד מגבלות שנועדו להגשים את המטרה של האיסור הזה מלכתחילה, גם לא לאפשר מצב שיש בית לא חוקי ומחברים אותו לחשמל ושאין לו שום אינטרס להסדיר את עצמו.

יואב קיש: הוא יכול להישאר כך לנצח.

נועה עמירב-פטאל: הוא יכול להישאר כך לנצח.

נועה עמירב-פטאל: לכן נקבעו מגבלות.

נועה עמירב-פטאל: אחת מהן, למשל, שזה תוכניות משמעותיות ולא סתם אדם הגיש תוכנית רק כדי להגיד שהוא הגיש תוכנית, אלא באמת מתוך ראייה של הסדרה.

נועה עמירב-פטאל: באמת התוכניות היום שאמורות להסדיר בתים בדרך כלל יש בהן יותר מ-50 יחידות דיור.

נועה עמירב-פטאל: התקיימו גם ישיבות בנושא הזה עם נציגי המגזר הדרוזי לפני כשנתיים.

נועה עמירב-פטאל: המתווה גם עודכן בהתאם.

נועה עמירב-פטאל: חלק מהתנאים במתווה זה הפקדת ערבות כדי להבטיח שאדם יגיש היתר, כדי שהרשות המקומית תקבל את- - -

אכרם חסון: בזה אין בעיה.

אכרם חסון: כולם מוכנים.

נועה עמירב-פטאל: יש שם מגוון של תנאים.

נועה עמירב-פטאל: פשוט מה שקורה, שאנחנו לא יודעים כשמגישים בקשות.

נועה עמירב-פטאל: הרשות המקומית, כאשר יש תוכנית מופקדת, צריכה לפנות לשר האוצר או לוועדה המחוזית, לבקש שתבחן.

נועה עמירב-פטאל: הוועדה המחוזית צריכה לבחון את הבקשה ולראות שהחיבורים האלה לא סותרים את התוכנית המופקדת.

נועה עמירב-פטאל: אם יש בית על דרך.

יואב קיש: תוכניות מופקדות יש בכל מקום?

אכרם חסון: הצלחנו לעשות את זה בשלושה ישובים בארץ עד עכשיו.

אכרם חסון: עשינו את זה בשכונה בעוספיה, בדלית אל-כרמל ובמשולש.

יואב קיש: שם הגשתם תוכניות?

אכרם חסון: הגשנו ואנשים קיבלו חשמל.

אכרם חסון: אבל יש בעיה, אם אין 50 בתים, אם יש רק 40 בתים – לא נותנים להם.

אכרם חסון: הדבר השני שביקשתי, ואני חושב שכאן אתה יכול לעזור לנו: קודם כול, אנחנו יכולים כוועדת הפנים להמליץ לבטל את ההתניות האלה ואז לתת אפשרות שכל אחד יקבל חשמל.

אכרם חסון: אדם יתחייב בערבות בנקאית שברגע שתהיה תוכנית מאושרת באזור שלו הוא יבקש היתר בנייה כחוק, בלי הרבה בעיות.

יואב קיש: אבל זה לא מופיע היום בחוק.

אכרם חסון: היום זה מופיע בחוק, אבל יש תנאי, שזה 50 בתים.

אכרם חסון: אנחנו רוצים שיישאר אותו דבר בחוק אבל להוריד את התנאי של 50 בתים.

אכרם חסון: גם אם יש בית אחד בשכונה והוא בעתיד יהיה בתוכנית.

יואב קיש: נראה מה יהיה.

אכרם חסון: עוד דבר שביקשתי, אמרתי שמאחר ובמשך 70 שנים לא אושרו הרבה בתים ביישובים, והתקדמה הבנייה, ואף אחד לא בנה על אדמת מדינה – זה חשוב, יואב, כולם בונים על אדמות פרטיות של אנשים.

אכרם חסון: הם גם מפסידים את האדמה החקלאית שלהם וגם מענישים אותם בתיק פלילי.

אכרם חסון: אמרנו: בואו נעשה לגליזציה.

אכרם חסון: בואו נעשה תצלום אוויר ואיפה שזה לא מפריע בואו ניתן לו היתר בנייה בהליך מזורז ונגמור את הסיפור.

אכרם חסון: למה צריך לחכות לעוד ועוד תוכניות?

אכרם חסון: הנה, נתקעה תוכנית בדלית אל-כרמל, עכשיו 320 משפחות תקועות בדלית אל-כרמל.

אכרם חסון: ואותו דבר בשאר הישובים.

אכרם חסון: אני מדבר על דלית אל-כרמל כי זה הישוב שלי, יותר קל לי לדבר עליו.

אכרם חסון: אם מישהו מראשי המועצות רוצה לדבר על הישוב שלו הוא יכול לדבר.

אכרם חסון: זה חשוב מאוד.

אכרם חסון: בזמנו עשינו לגליזציה, בזמן שיגאל שחר היה ממונה על המחוז, עשינו את זה בעיר הכרמל, עשינו וזה היה מצוין.

אכרם חסון: אנשים האמינו בוועדה, הגישו בקשות, אחרי כן קיבלו היתרים.

אכרם חסון: אבל עשינו להם, מה שנקרא, מחווה ואמרנו: בואו נפתור את הבעיות של 70 שנים בכמה חודשים טובים ונגמר הסיפור.

אכרם חסון: כל פעם שאתה בא אל החוקים ובא אל היועץ המשפטי ובא אל קמיניץ מחזירים אותך חמש שנים אחורה.

אכרם חסון: לכן אני אומר: אתה יכול לעזור לנו, יואב קיש.

אכרם חסון: אם אתה תוביל לשני הדברים האלה: לגליזציה לכל הבתים הקיימים, ומתן אישור לחיבור לחשמל כבר החל מבית אחד, אנחנו פותרים את כל הבעיות.

יואב קיש: טוב, תודה.

יואב קיש: לא היית בפתיחת הדיון, חבר הכנסת סאלח סעד.

יואב קיש: אמרתי שלפני שבועיים–שלושה עשיתי סיור.

יואב קיש: היה לי חשוב לשמוע את האנשים וגם את ראשי הרשויות המקומיות ומועמדים, למרות שזה תקופה לא פשוטה לבוא למגזר.

יואב קיש: עשיתי את זה – גם דיברנו על זה – גם בשל חוק הלאום, שאני חושב, וזו דעתי הסובייקטיבית, שכל הסיטואציה הייתה מיותרת להבנתי, אבל לא ניכנס עכשיו לוויכוח הספציפי בעניין הזה.

יואב קיש: חשבתי שחשוב לדחוף ולהראות ולחזק.

יואב קיש: אמרתי: את הברית בין הדרוזים ובין היהודים במדינת ישראל אף אחד לא צריך להסביר אחד לשני.

יואב קיש: אבל כחלק מזה שישבתי ושמעתי היה לי חשוב לעשות את הישיבה הזאת.

יואב קיש: זה הרקע.

יואב קיש: רשות הדיבור לחבר הכנסת סאלח סעד, בבקשה, ושלום לכל האורחים המכובדים שהגיעו.

יואב קיש: אתה רוצה לדבר?

סאלח סעד: אני רק מחכה שחבריי ייכנסו.

יואב קיש: הם בודקים כמה בתים יש וכמה חיבורי חשמל.

סאלח סעד: בוקר טוב לכולם.

סאלח סעד: אני מברך את ראשי המועצות שהגיעו יחד עם חברים מכל הישובים.

סאלח סעד: למען האמת, ביחד עם יושב-ראש הוועדה, יואב קיש, היו לי כבר שש או שבע ישיבות בשנה האחרונה, וזה רק כדי לקדם את תוכניות המתאר של הישובים הדרוזיים.

סאלח סעד: על כך אני מודה לך.

יואב קיש: תודה.

סאלח סעד: זה אומר שבאמת אכפת לך מעניין תוכניות המתאר הדרוזיות.

סאלח סעד: יפה מאוד מה שאתה עושה.

סאלח סעד: זאת ישיבת מעקב כדי לשמוע.

סאלח סעד: לפני שאדבר, אני רוצה לשמוע את נציגי המשרדים השונים, מה קרה מאז הישיבה האחרונה שלנו לפני שלושה חודשים.

סאלח סעד: אני רוצה לשמוע סקירה, מה קרה בשלושת החודשים האלה, ואחרי זה אתייחס.

יואב קיש: מאה אחוז.

יואב קיש: תודה.

יואב קיש: אאמץ את הצעתך, אלא אם מופיד מרעי רוצה להגיד דבר מה לפני כן.

מופיד מרעי: חשוב שאגיד כמה מילים כפתיח.

יואב קיש: בבקשה, פתיח שלך.

יואב קיש: אחרי זה נשמע את נציגי הממשלה ואז גם את שאר המוזמנים.

יואב קיש: בבקשה.

מופיד מרעי: קודם כול, אני רוצה לברך אותך ולהגיד לך תודה.

יואב קיש: קיבלת העתק מן המכתב?

מופיד מרעי: עוד לא קיבלתי ממך.

יואב קיש: מצלמים לו?

יואב קיש: בסך הכול לצלם ולהחזיר.

מופיד מרעי: זה חשוב.

מופיד מרעי: באמת תודה לך, וגם לחבריי חברי הכנסת אכרם חסון, חמד עמאר וסאלח סעד שבאמת בקיאים לפרטי פרטים בכל מה שקורה בתכנון המתארי בישובים, והם גם יוזמים: אם זה חבר הכנסת אכרם חסון מול השר, אם זה חבר הכנסת חמד עמאר שעובר ישוב-ישוב, ובוועדת המשנה של ועדת הפנים הוא עושה עבודה מבורכת, וחבר הכנסת סאלח סעד.

מופיד מרעי: הם לא חוסכים מאמץ.

מופיד מרעי: אני אומר את זה בכל פעם, אני רואה מחויבות להגיד את זה.

מופיד מרעי: רצון גדול של כולנו לקדם תוכניות מתאר יש.

מופיד מרעי: בין הרצון לבין מה שקורה בשטח יש קצת פער.

מופיד מרעי: הפער נובע – ואמרתי את זה בעבר כבר כמה פעמים – מתהליכים אטיים.

מופיד מרעי: התהליכים מאוד מאוד אטיים.

מופיד מרעי: צריך גם להבין את המונחים.

מופיד מרעי: תוכנית מתאר כוללנית זה לא הכול.

מופיד מרעי: יש גם תכנון מפורט.

מופיד מרעי: אנחנו יושבים תדיר עם מוסדות התכנון, מן הוועדה הארצית לתכנון ובנייה ועד לוועדה המקומית לתכנון ובנייה.

מופיד מרעי: נכון מה שנאמר כאן, יש לזמן אותם לכאן.

מופיד מרעי: יש יתרון, ואמרתי את זה כמה פעמים, יש חלון הזדמנויות, שיש לנו ראשי רשויות מבני העדה, אני לא מתבייש להגיד את זה, שדרכם צריך לקדם את התכנון, והם עושים ועושות את זה.

מופיד מרעי: לכן צריך לזמן אותם לכאן.

מופיד מרעי: אנחנו נפגשים הרבה מאוד פעמים אבל הדברים לא מתקדמים.

מופיד מרעי: אז יש תוכנית מתאר כוללנית ויש תכנון מפורט.

מופיד מרעי: בסוף צריך להביא היתר בנייה לתושב.

מופיד מרעי: אני מסיים את תפקידי בעוד שבועיים, אני לא מתמודד לראשות מועצת חורפיש בבחירות הקרובות, ועדיין לא הבאתי היתר.

מופיד מרעי: הבאתי התקדמות ברמה האסטרטגית – תוכנית מתאר, תוכנית מיוחדת.

מופיד מרעי: אפשר לקחת את המודל הזה ולהעתיק אותו, אבל בפועל- - - הצענו הרבה הצעות.

מופיד מרעי: אתם הגוף המחוקק תנחו, תחוקקו, תבנו גוף שיהיה במסלול מהיר.

מופיד מרעי: אפשר לעשות מסלול מהיר.

מופיד מרעי: הצעתי בזמנו לקבוע עד סוף 2018 ולגמור את כל תוכניות המתאר בישובים הדרוזיים, התוכניות הכוללניות.

מופיד מרעי: מן הכוללני אפשר להיכנס לתוכניות המפורטות.

מופיד מרעי: זה לא נעשה.

מופיד מרעי: אני חוזר ומבקש את זה.

מופיד מרעי: דובר על חיבורי חשמל ותהליכים משפטיים.

מופיד מרעי: זה מה שמפריע לתושבים.

מופיד מרעי: שלא נתבלבל, אומרים פה שהדרישה היא הפקדת תוכנית.

מופיד מרעי: אדוני היושב-ראש, כאשר אני מפקיד תוכנית מפורטת אני לא צריך לא אותך ולא אף אחד כדי לחבר חשמל.

מופיד מרעי: אני הולך לחברת החשמל, משלם ואני מתחבר.

מופיד מרעי: לא צריך את קיצורי הדרך של אף אחד.

מופיד מרעי: ביקשתי שחיבורי החשמל יהיו מעת הגשת התוכנית המפורטת.

מופיד מרעי: לי יש שתי תוכניות מפורטות בהגשה.

מופיד מרעי: נכון או לא, מיכל מריל?

מופיד מרעי: אם יאשרו לי עכשיו חיבורי חשמל בעת הגשת התוכנית אוכל לחבר 250 בתים לחשמל, אבל לא מאשרים לי, אומרים לי "תפקיד את התוכנית".

מופיד מרעי: אבל אם כבר הפקדתי תוכנית אני ניגש לחברת החשמל, אני לא צריך אף אחד יותר.

סאלח סעד: הגשתי הצעת חוק, שאם יואב קיש עכשיו יתמוך בה זה יהיה חודשיים.

מופיד מרעי: בזמנו קמיניץ אישר את זה, הוא אמר שניתן יהיה לעשות חיבורי חשמל כבר בעת הגשת התוכנית.

יואב קיש: אני רוצה לשמוע עכשיו את הרשויות, גם נועה עמירב-פטאל וגם מיכל מריל ממשרד האוצר.

יואב קיש: מיכל מריל, תני לנו את תמונת המצב כפי שאת יודעת.

יואב קיש: אני מבקש שתתייחסי גם לנושא חיילים משוחררים, וגם בשורה התחתונה לנושא היתרי בנייה, מה לוחות הזמנים ותוך כמה זמן נראה היתרי בנייה.

יואב קיש: בבקשה.

מיכל מריל: שלום לכולם.

מיכל מריל: אני ממינהל התכנון.

מיכל מריל: קודם כול, אני רוצה לומר שמינהל התכנון ומוסדות התכנון עושים עבודה רחבה מאוד בנושא תכנון ובנייה בשנים האחרונות.

מיכל מריל: כל ראשי הרשויות יודעים את זה ומרגישים את זה.

מיכל מריל: אם נסתכל על רמות התכנון השונות, יש לנו את תוכניות המתאר הכוללניות.

מיכל מריל: למעשה כל 16 הרשויות מכוסות בתוכניות מתאר.

מיכל מריל: אם נסתכל קצת על מספרים: יש לנו חמש תוכניות שכבר מאושרות.

יואב קיש: איפה?

מיכל מריל: אין לי כאן את הטבלה, אבל אם תרצו בישיבה הבאה אוכל להכין מצגת.

יואב קיש: ברור.

יואב קיש: אני רוצה לדעת איפה מאושר ואיפה לא, לדבר תכלס, להביא לוחות זמנים, להבין בעיות, למה בישוב אחד זה לא מתקדם.

יואב קיש: לא באנו לדבר באוויר.

מיכל מריל: אנחנו לא נדבר באוויר.

מיכל מריל: יש לי נתונים ואני יכולה לעבור רשות-רשות ולהגיד לך מה קורה.

יואב קיש: זו הכוונה.

מיכל מריל: זה יהיה דיון ארוך.

מיכל מריל: אין בעיה.

יואב קיש: אני רוצה דיון ארוך.

מיכל מריל: אין שום בעיה.

מיכל מריל: תנו לי להציג את הנתונים, את המספרים, ונעבור גם ישוב-ישוב, אין שום בעיה.

מיכל מריל: יש לנו חמישה ישובים עם תוכניות מאושרות.

מיכל מריל: יש לנו שבעה ישובים שמצויים בתהליך סטטוטורי מתקדם.

מיכל מריל: אני מדברת על תוכניות מתאר.

מיכל מריל: יש לנו ארבעה ישובים שנמצאים בתהליך תכנון מתקדם, זאת אומרת שהם כבר ממש לקראת הגשת מסמכים למוסדות התכנון.

יואב קיש: אז שבעה בתהליך, וארבעה נוספים במתקדם.

מיכל מריל: נכון, שבעה נמצאים כבר בתהליכים סטטוטוריים.

יואב קיש: כלומר חמישה הושלמו, ארבעה מתקדמים ושבעה בתהליך.

מיכל מריל: חמש תוכניות מאושרות.

יואב קיש: רק להבין.

יואב קיש: אני מתעכב אתך קצת.

יואב קיש: מאושרות – זה אומר שאפשר להוציא כבר היתרי בנייה.

יואב קיש: אין תוכנית מפורטת עדיין?

מיכל מריל: לא.

חמד עמאר: עוד חמש שנים.

מיכל מריל: אני רוצה להסביר.

מיכל מריל: יש לנו שתי רמות תכנון: רמת תכנון אחת היא תוכנית מתאר כוללנית, שכוללת את כל התחום המוניציפלי של הישוב וקובעת את ייעודי הקרקע לטווח של עוד שלושים שנים, מה יהיה אופק התכנון של הישוב הזה, קובעת איפה יהיו שטחי פיתוח, איפה יהיו שטחים פתוחים, קובעת כל מיני הנחיות בנושאים של שטחי ציבור.

מיכל מריל: היא תוכנית כוללת שמסתכלת בצורה הוליסטית על הכול וקובעת את אופק הפיתוח של הישוב.

מיכל מריל: כדי להוציא היתרי בנייה זה לא מספיק.

מיכל מריל: צריך תכנון מפורט.

יואב קיש: אז מהתוכנית הכוללנית גוזרים את התכנון המפורט.

מיכל מריל: כן.

יואב קיש: היא גם נקראת מתאר מפורטת?

מיכל מריל: היא נקראת תוכנית מתאר מפורטת.

מיכל מריל: מה שנקרא: תוכניות מפורטות.

מיכל מריל: צריך להגיד שאנחנו לא מחכים שהתכנון הכוללני יאושר ואז נתחיל בתוכנית המפורטת, לא.

מיכל מריל: אנחנו עובדים במקביל.

מיכל מריל: זה לא בטור אלא במקביל.

מיכל מריל: אנחנו כמובן כל הזמן בדיאלוג עם תוכנית המתאר, כל הזמן מבצעים פגישות תיאום.

מיכל מריל: הנה מופיד מרעי – רק לפני שבוע עשינו פגישת תיאום עם תוכנית המתאר כדי לראות שבאמת התוכנית המפורטת פוגשת נכון את תוכנית המתאר, שהיא לא סוטה ממנה בכל ההנחיות ובפריסה של ייעודי הקרקע.

מיכל מריל: אז מבחינת תוכניות מתאר אנחנו מכוסים במגזר.

יואב קיש: אמרת רק חמש.

יואב קיש: זה הכוללניות ולא המפורטות.

יואב קיש: מה זה המשפט "מבחינת תוכניות מתאר אנחנו מכוסים במגזר"?

מיכל מריל: תוכניות המתאר הכוללניות.

מיכל מריל: לכל הישובים יש תוכניות שהן או בתהליך סטטוטורי, או בתהליך תכנון מתקדם, או מאושרות.

יואב קיש: את אומרת שאין ישוב שלא הגיש עדיין תוכנית מתאר.

יואב קיש: לחלק מהן יש 300 התנגדויות, אבל זה בתהליך.

אכרם חסון: בדלית אל-כרמל לא הגישו תוכנית מתאר.

מיכל מריל: חכה, תן לי עוד קצת להסביר.

יואב קיש: רגע, מה עם דלית אל-כרמל?

אכרם חסון: לא הגישו תוכנית.

יואב קיש: אלה דברים שאת אומרת.

יואב קיש: אמרת משפט אחד.

מיכל מריל: בדלית אל-כרמל יש תוכנית שהוכנה על ידי מינהל התכנון, על ידי לשכת התכנון במחוז צפון.

מיכל מריל: ב-9 באוגוסט נקבע דיון להפקדה אחרי תהליך ענק שעשו עם כל משרדי הממשלה, ועדת היגוי.

מיכל מריל: אלה תהליכים – יום אחד אוכל גם להסביר איך אנחנו עובדים.

מיכל מריל: הגישו את התוכנית לוועדה המחוזית, נקבע דיון להפקדה, אך המועצה המקומית ביקשה למשוך.

אכרם חסון: היא משכה את התוכנית יום לפני.

יואב קיש: זאת אומרת שכרגע לדלית אל-כרמל אין תוכנית מתאר.

מיכל מריל: לדלית אל-כרמל יש תוכנית שהיא כעיקרון בהכנה, אבל משכו את התוכנית.

חמד עמאר: איפה הוא נופל בין השבע, ארבע, חמש?

מיכל מריל: הוא נופל בארבע, בתכנון מתקדם.

חמד עמאר: למרות שמשך את התוכנית הוא בתכנון מתקדם.

מיכל מריל: אתה רוצה לקרוא לזה סטטוטורי, בתהליך סטטוטורי מתקדם?

מיכל מריל: הוא לא.

מיכל מריל: אפשר להכניס אותו להליך הסטטוטורי, הוא נכלל בשבע.

יואב קיש: זאת אומרת, עובדים על זה.

מיכל מריל: אין "עובדים על זה".

מיכל מריל: זה כרגע בהקפאה.

יואב קיש: לא לגבי דלית אל-כרמל, אבל כאשר את מדברת על שבע הרשויות שהן בתהליך סטטוטורי מתקדם – עובדים על זה.

יואב קיש: זה עוד לא הוגש להפקדה.

מיכל מריל: איך המהלך של תוכנית?

מיכל מריל: מגישים תוכנית למוסדות התכנון, היא עוברת תנאי סף.

מיכל מריל: ברגע שהיא עוברת את תנאי הסף נקבע מועד לדיון בוועדה המחוזית.

מיכל מריל: הוועדה המחוזית מחליטה להפקיד את התוכנית בתנאים.

מיכל מריל: ממלאים את תנאיי ההפקדה, לפעמים אלה תנאים ארוכים, לפעמים אלה תנאים שמצריכים עוד אישורים של עוד מוסדות תכנון, כמו המועצה הארצית, כמו הוולקחש"פ, של כל מיני מוסדות תכנון.

מיכל מריל: ממלאים את התנאים ואז התוכנית מופקדת ומפורסמת.

יואב קיש: אני רוצה להבין: השבעה בתהליך שאת אומרת, כלומר יש כבר תוכנית שראו אותה, שהתחילה את ההליך.

מיכל מריל: שהיא כבר במוסדות התכנון.

חמד עמאר: אנחנו יכולים לקבל פירוט של הישובים שנכללים בחמישה, שהתוכנית בהם מאושרת?

מיכל מריל: אעבור על כל הרשויות.

מיכל מריל: בסדר?

יואב קיש: בואו נתחיל מאלה שאושרה להם התוכנית.

מיכל מריל: אני רוצה להגיד רק עוד שני משפטים בגדול.

מיכל מריל: אם אנחנו מסתכלים על כל תוכניות המתאר, בגדול, יש תוספת של 21,000 דונם לפיתוח, עם תוספת של 38,000 יחידות דיור בתוכניות המתאר.

מיכל מריל: מעבר לזה, אנחנו הרי עושים מהלך גדול מאוד של קידום תכנון מפורט, שתכלס אפשר יהיה להוציא היתרי בנייה.

יואב קיש: חייבים את זה.

מיכל מריל: במסגרת התכנון המפורט שמינהל התכנון מקדם אנחנו מדברים על יותר מ-18,000 יחידות דיור שאנחנו מקדמים בתכנון מפורט, ועוד יותר מ-13,000 יחידות דיור שמקודמות על ידי תקציב של משרד הבינוי והשיכון וניהול של המועצות המקומיות.

יואב קיש: עכשיו בואי נתקדם עם רשימת הישובים.

מיכל מריל: עכשיו בואו נסתכל על הישובים.

מיכל מריל: צריך להגיד שיש שניים או שלושה ישובים שיש להם תוכנית מתאר מאושרת מ-2015 או לפני כן, שאנחנו פורצים את תוכנית המתאר, למרות שזה די חדש, ומוסיפים שטחי פיתוח בתוכניות המפורטות, מעבר לקו הכחול שאושר, בגלל הרבה בנייה שקיימת בפועל בשטח.

מיכל מריל: אנחנו, בין היתר, גם מסדירים הרבה מאוד בנייה.

מיכל מריל: אבל יש הרבה בעיות ואני חושבת שהוועדה צריכה להכיר את כל הבעיות שקיימות כי כל הזמן מתלוננים שזה לא מתקדם ולא מתקדם.

מיכל מריל: תכנון מפורט בקרקע פרטית הוא תכנון שיש בו הרבה מאוד בעיות.

מיכל מריל: זה תכנון מורכב מאוד שמצריך גם הרבה דיאלוג עם התושבים.

מיכל מריל: לא תמיד יש הבנה הדדית, לא תמיד התושבים מוכנים לוותר על חלק מן הקרקע שלהם לטובת שטחי ציבור.

מיכל מריל: הדבר הזה כרוך בהרבה מאוד משאבי זמן.

מיכל מריל: אני יכולה לתת הרבה מאוד דוגמאות כדי שתבינו על מה מדובר, אם תרצו.

סאלח סעד: אם תוכלי בבקשה למנות לנו את חמשת הישובים שהתוכניות שלהם כבר אושרו.

מיכל מריל: נעבור על הישובים.

מיכל מריל: לסאג'ור יש תוכנית מתאר כוללנית מאושרת, בתוקף מ-2009.

יואב קיש: מעניין.

יואב קיש: אם זה מ-2009, איך מאז ועד היום לא התקדמנו לתוכנית מפורטת?

מיכל מריל: רגע, תן לי להשלים, עוד לא סיימתי עם סאג'ור.

מיכל מריל: יש להם תוכנית מאושרת מ-2009.

מיכל מריל: מעבר לזה, היום מינהל התכנון הכין מסמך מדיניות עם המועצה המקומית.

מיכל מריל: לא רצינו תוכנית מתאר חדשה, רצינו מסמך מדיניות כדי שיאפשר להם כבר להתקדם לתכנון מפורט.

מיכל מריל: אנחנו כבר בסיומו של מסמך המדיניות הזה ולקראת הבאה שלו לוועדה המחוזית כדי שהיא תאמץ את המסמך הזה, ומכוחו אפשר יהיה לקדם תכנון מפורט.

יואב קיש: אי אפשר היה לתוכנית הכוללנית להוציא תכנון מפורט במשך עשור?

מיכל מריל: אפשר אבל אסור.

מיכל מריל: ראש המועצה קידם תוכנית מפורטת ל-300 ומשהו יחידות דיור.

מיכל מריל: הוא מקדם, אבל מעבר לזה הוא רוצה עוד שטחים.

מיכל מריל: יש לו כל מיני רעיונות לעוד כל מיני יוזמות.

מיכל מריל: אמרנו: בואו נסתכל על זה.

מיכל מריל: הוא ביקש תוכנית.

יואב קיש: מה עם 300 יחידות הדיור האלה?

יואב קיש: קיבלו היתרי בנייה?

אכרם חסון: בשכונת החיילים, כן.

אכרם חסון: גם קיבלו מענק של 90%, 270,000.

יואב קיש: אז המצב בסאג'ור הכי מתקדם, אני מבין.

סאלח סעד: הוא יצא לשיווק, רק עוד לא קיבל היתר בנייה.

מיכל מריל: בסאג'ור יש להם תוספת של 1,000 דונם, שזה מכובד.

מיכל מריל: בעין אל-אסד יש תוכנית שנמצאת כרגע בפרסום לאישור.

מיכל מריל: יש שם תוספת של 270 דונם ו-400 יחידות דיור.

מיכל מריל: היום אנחנו עושים שם תכנון מפורט באיחוד וחלוקה בשכונה מזרחית ובשכונה מערבית.

מיכל מריל: זה לא פשוט, יש שם טופוגרפיה מאתגרת מאוד, קרקע פרטית.

מיכל מריל: שיתוף של התושבים.

מיכל מריל: תוכנית איחוד וחלוקה התחילה להיות קצת יותר רווחת אבל קשה מאוד לשווק את הרעיון הזה, כי באיחוד וחלוקה מה אתה אומר בעצם?

מיכל מריל: אני לוקח את כל החלקות, מאחד אותן ומחלק אותן מחדש על ידי כך שאני- -

יואב קיש: עם פיצויים למי שצריך.

מיכל מריל: - - גם מפריש שטחים ציבוריים.

מיכל מריל: אתה צריך בית ספר, אתה צריך גן ילדים.

יואב קיש: שטחים ציבוריים ופיצויים.

מיכל מריל: זה לא בדיוק פיצויים.

מיכל מריל: אתה מחלק את זה.

יואב קיש: אבל צריך איזון, אתה חייב לאזן.

מיכל מריל: נכון, אבל הם מקבלים זכויות.

מיכל מריל: אתה מפריש באופן שווה מכולם והם מקבלים מגרשים רגולריים.

אכרם חסון: אבל הבעיה היא שלפעמים המיקום שלך משתנה.

אכרם חסון: הקרקע שלך הייתה כאן ופתאום היא שם.

מיכל מריל: אנחנו משתדלים מאוד שהמיקום יהיה קרוב ככל האפשר, או בתוך התחום שהוא קיים היום או קרוב ככל האפשר למקום שבו נמצאת החלקה שלו, אבל לא תמיד זה מסתדר.

מיכל מריל: כשזה לא מסתדר אז – הנה: תוכנית ביאנוח, סיימנו תכנון מפורט, אנחנו ממש לקראת סיום, רוצים כבר להכין מסמכים להגשה, ואז ראש המועצה אמר: "רגע, גיליתי עכשיו שיש תושב אחד שלא יקבל בדיוק במקום שלו, אני צריך לעצור ולקיים שיחות ולדבר".

מיכל מריל: אבל יש שם הנהגה אמיצה, שלקחה את המושכות לידיים, מדברת עם התושבים ומגייסת, ולכן גם הצלחנו לאשר שם תוכנית של איחוד וחלוקה, ראש המועצה אישר שם תוכנית כזאת, ובתוכנית נוספת מפורטת שאנחנו קידמנו ביחד אתו כבר יש החלטת הפקדה ואנחנו לקראת הפקדה בפועל, באיחוד וחלוקה, שזה הישג.

יואב קיש: אז זה גם אחד מן החמישה המתקדמים, אני מניח.

מיכל מריל: דיברתי עכשיו על תכנון מפורט.

מיכל מריל: התכנון המתארי שלהם הוא תכנון מאושר.

מיכל מריל: הוא מהמאושרים.

מיכל מריל: יש להם תוכנית מאושרת.

יואב קיש: אז יש לנו את סאג'ור, עין אל-אסד, יאנוח.

יואב קיש: מה עוד?

יואב קיש: עוספיה – יש להם תוכנית מתאר.

יואב קיש: היא נמצאת במחלוקת קשה, היא כבר שנתיים–שלוש בהקפאה.

יואב קיש: היא עברה דיון להפקדה.

יואב קיש: יש החלטה להפקדה בתוכנית הזו.

יואב קיש: ראש המועצה לא עומד מאחורי התוכנית, הוא לא מסכים לה.

יואב קיש: אי אפשר לכפות על ראש מועצה.

מיכל מריל: נכון, ולכן היא לא התקדמה.

יואב קיש: אז מה עושים?

מיכל מריל: יש כל הזמן דיונים בנושא הזה.

מיכל מריל: אם רוצים לדבר באופן נקודתי על כל ישוב- -

יואב קיש: כן, זה מה שאני רוצה.

מיכל מריל: - - אז צריך להביא את האנשים, צריך להביא את ראש המועצה, צריך להביא את הוועדה המחוזית, את יושב-ראש הוועדה המחוזית ולדבר באופן נקודתי על עוספיה.

יואב קיש: קודם כול, כמובן נמשיך עם זה גם בדיונים הבאים.

יואב קיש: בפירוש היה לי חשוב לשמוע גם נקודתית, איך את רואה את האפשרות להתקדם בעוספיה למשל.

מיכל מריל: זאת בעיה.

מיכל מריל: הצענו איזשהו מתווה.

יואב קיש: תוכנית חדשה?

מיכל מריל: היא תוכנית חדשה שקודמה.

מיכל מריל: הצענו איזשהו מתווה ולא ברור לי למה ראש המועצה לא מסכים לזה.

מיכל מריל: הצענו שהתוכנית תגיע לדיון בוועדה המחוזית.

יואב קיש: יכול להיות שאחרי הבחירות יהיה קל יותר לקדם דברים כאלה.

מיכל מריל: יכול להיות, אולי כן ואולי לא.

מיכל מריל: אני לא יודעת לומר לך.

אכרם חסון: אני רוצה להוסיף כאן.

אכרם חסון: אנחנו פנינו לראש המועצה להקים ועדה ציבורית בעוספיה.

אכרם חסון: הקמנו ועדה ציבורית בראשות חבר הכנסת לשעבר זיידאן עטשי, ראש המועצה לשעבר שריף אבו רוקן ועוד בחור שמבין בתכנון, וגם היה עוד נציג ציבור – ארבעה–חמישה חברים.

אכרם חסון: ביחד קובעים את כל המהלך.

אכרם חסון: ישבנו אצל איתמר בן דוד, ישבנו עם אביגדור יצחקי לפני שסיים את תפקידו, ואחרי כן ישבנו שוב עם איתמר בן דוד אצלי בדלית אל-כרמל.

אכרם חסון: אנחנו מנסים למצוא הסדר מהר ככל האפשר.

אכרם חסון: צריך עזרה ותמיכה כי יש מחלוקת גם עם חלק מאנשי התכנון בוועדה המחוזית בחיפה, אבל לפי דעתי אנחנו בכיוון הנכון.

אכרם חסון: אני מקווה שנצליח.

מיכל מריל: הצענו שזה יגיע שוב לדיון בוועדה המחוזית, וגם לזה – אני לא יודעת באיזו סמכות מביאים שוב פעם תוכנית לדיון, אבל נניח שמתגברים על העניינים המשפטיים ומביאים את זה – הצענו להציג תסריט אחד שבו מציגים לוועדה המחוזית: זה התסריט שהוועדה המחוזית החליטה להפקיד, ותסריט נוסף שבו מוצגות הבקשות של ראש המועצה.

מיכל מריל: התקיים דיון.

אכרם חסון: רק דבר אחד צריך – צריך להיות יותר גמישים עם הכפרים הדרוזיים.

אכרם חסון: למה?

אכרם חסון: אנחנו לא מוסיפים להם 4,000–5,000 דונם מרשות מקרקעי ישראל.

אכרם חסון: מדובר על אדמות שלהם, אז גם אם הם רוצים להרחיב יותר, שירחיבו על חשבון האדמות שלהם.

אכרם חסון: מה יכול להיות?

אכרם חסון: נתקלתי שם בבעיה קטנה.

אכרם חסון: אמרתי: חבר'ה, אתם לא נותנים מן המדינה.

אכרם חסון: יש ישובים סמוכים על ידינו שיש להם 30,000 או 40,000 דונם מן המינהל.

אכרם חסון: אנחנו מדברים על האדמות שלנו.

אכרם חסון: גם אם הם רוצים להרחיב את התכנון, במקום לשנת 2050 שירחיבו לשנת 2070.

אכרם חסון: במה זה מפריע?

אכרם חסון: לפעמים קם איש תכנון כבד משקל, שחושב כמו איש בית לורדים מיושן, לפי תכנון אני לא יודע מאיזו שנה.

אכרם חסון: אני אומר לך, צריך לבוא לקראתם.

יואב קיש: סימנתי את עוספיה.

יואב קיש: אנחנו נערוך דיון ספציפי על עוספיה ובאמת נראה שאנחנו מוציאים את העגלה מן הבוץ, כי זה לא יכול להמשיך כך.

מופיד מרעי: תעשו ועדה שתעבוד ישירות עם מינהל התכנון, אז הוועדה תבין את הצרכים.

מופיד מרעי: פה עולים הרבה בעיות והרבה צרכים שהם ייחודיים למגזר.

מופיד מרעי: באמת תאמצו את ההצעה שלי, תקימו ועדה ייחודית ייעודית שתעבוד ישירות מול מינהל התכנון.

מופיד מרעי: אני אומר לכם, שלושת-רבעי מן הבעיות ייפתרו.

סאלח סעד: זה מה שצריך לעשות.

יואב קיש: מי הוא החמישי?

מיכל מריל: לפקיעין יש תוכנית חדשה שהיא ממש בשלב של סוף עריכת המסמכים, אחרי שהסתיים שלב התכנון.

מיכל מריל: זה ממש לקראת הגשה למוסדות התכנון.

יואב קיש: מבחינת תוכניות מפורטות איפה עומדים כל אותם מקומות?

מיכל מריל: אתה רוצה שאתייחס גם לתוכניות מפורטות?

יואב קיש: כן, כי אותי מעניין בסוף שיתקבל היתר בנייה.

יואב קיש: בעוספיה הבנתי את הבעיה בתוכנית הכוללנית.

מיכל מריל: אז בואו נגיד עכשיו לגבי התוכנית המפורטת.

סאלח סעד: בואי נקצר את זה – תגידי לנו מתי נוכל לקבל היתרי בנייה בכל ישוב וישוב.

מיכל מריל: לא, אני לא יכולה להגיד לך את זה.

יואב קיש: היא לא יכולה.

יואב קיש: המציאות מורכבת.

חמד עמאר: אם בסאג'ור מ-2009 קיימת תוכנית מתאר ולא יכולים לקבל היום היתרי בנייה- - -

סאלח סעד: את ראשי המועצות ואותנו מעניין דבר אחד: הציבור בכפרים שלנו.

סאלח סעד: צריך להבין, בכל בוקר הם דופקים על הדלתות של ראשי המועצות.

סאלח סעד: הם צריכים לדעת מתי יתקבלו היתרי בנייה.

יואב קיש: אני אומר עוד פעם, אנחנו נעשה מעקב מפורט על כל מקום ומקום.

יואב קיש: הבנתי את הבעיה בעוספיה.

יואב קיש: רציתי לשאול על ההתקדמות בתוכניות המפורטות בכל המקומות שבהם התוכנית הכוללנית הוסדרה.

יואב קיש: שימי את עוספיה לרגע בצד.

מיכל מריל: בואו נחזור למע'אר.

מיכל מריל: למע'אר יש תוכנית מאושרת מ-2009.

מיכל מריל: אנחנו מקדמים שם תכנון מפורט בשלושה מתחמים.

חמד עמאר: לא דיברנו על מע'אר.

יואב קיש: התחלנו עם סאג'ור.

יואב קיש: מה המצב במע'אר?

יואב קיש: לא דיברנו על מע'אר בכלל.

מיכל מריל: אז אני אדבר על מע'אר, אין בעיה, נדבר על כל הישובים.

מיכל מריל: למע'אר יש תוכנית מאושרת מ-2009 אבל אנחנו כרגע מקדמים- - -

יואב קיש: למה היא לא בחמישייה שדיברת עליה?

מיכל מריל: היא כן.

מיכל מריל: יש חמישה ישובים שהתוכניות בהם מאושרות.

יואב קיש: מה הם חמשת הישובים?

מיכל מריל: סאג'ור, יאנוח.

מיכל מריל: פקיעין – לא.

מיכל מריל: ליאנוח יש תוכנית מתאר מאושרת.

יואב קיש: פקיעין לא?

יואב קיש: אמרת קודם שיש לה תוכנית מאושרת.

מיכל מריל: בפקיעין התוכנית נמצאת לקראת הגשה למוסדות התכנון.

מיכל מריל: היא לא מאושרת עדיין.

יואב קיש: אז אני מוריד אותה.

יואב קיש: הגדרת אותה בחמישייה.

יואב קיש: סאג'ור, עין אל-אסד, יאנוח, עוספיה ומע'אר – אלה החמישה?

קריאה: עוספיה לא.

יואב קיש: בעוספיה זה תקוע, אבל היא קוראת לה תוכנית מאושרת.

קריאה: לא, לא.

יואב קיש: רגע, אז מהתחלה עוד פעם.

מיכל מריל: כפר כמא מאושרת.

מיכל מריל: אלה החמש: יאנוח-ג'ת מאושרת, ירכא מאושרת, כפר כמא מאושרת, סאג'ור מאושרת ובית ג'אן מאושרת.

יואב קיש: כלומר: סאג'ור, יאנוח, ירכא, כפר כמא ובית ג'אן – זה החמישייה.

יואב קיש: מה קורה שם עם תוכניות מפורטות?

יואב קיש: אני רוצה היתרי בנייה אז אני רוצה לדעת מה המצב.

מיכל מריל: בית ג'אן – משרד הבינוי והשיכון אחראי על תכנון מפורט.

מיכל מריל: יש שתי תוכניות שהוגשו לוועדה המחוזית ולא עמדו בתנאי סף ולכן הוחזרו חזרה, ותוכנית נוספת של שכונת חיילים משוחררים – אמין אבו חייה יכול לעדכן.

אמין אבו חייה: אעדכן על בית ג'אן.

אמין אבו חייה: בבית ג'אן יש שבעה מתחמים בתכנון בקרקע פרטית, שלמעשה לא עברו תנאי סף.

אמין אבו חייה: אנחנו למעשה בהתקדמות כרגע.

יואב קיש: למה לא עברו?

יואב קיש: מה הבעיה?

אמין אבו חייה: בשלב התכנון הראשוני, בהכנה של המתכנן, כאשר הוא הכין את החומר, למעשה התוכניות לא עברו בתנאים.

אמין אבו חייה: כרגע הוא עושה עבודה חדשה, אותו מתכנן.

יואב קיש: למה?

יואב קיש: מה קרה?

אמין אבו חייה: חלק מזה נוגע לשמאות, חלק מזה נוגע למדידה.

אמין אבו חייה: הוא צריך לעשות עבודה רצינית מאוד מחדש.

אמין אבו חייה: כרגע יש התקדמות, הייתה ישיבה לפני שבועיים עם המתכנן והתוכניות יוגשו מחדש.

יואב קיש: תסביר לי איך קורה דבר כזה, שמפסידים את כל הזמן הזה ועושים עבודה שלא יוצא ממנה שום דבר.

אמין אבו חייה: אגיד משהו כללי בעניין הזה.

אמין אבו חייה: אנחנו כמשרד הבינוי והשיכון מתקצבים מתוקף החלטה 959 את הרשויות.

אמין אבו חייה: ברגע שיש התקשרות ישירה מול הרשות, מי שמוביל את הכול זה הרשות מול אותו מתכנן שהיא בוחרת במכרז.

יואב קיש: ביאן קבלאן, מה קרה שם?

ביאן קבלאן: היו חסרים יועצים, יועץ נוף ושמאי לטבלאות איזון.

יואב קיש: אז הוא עשה את זה בלי היועצים האלה ולכן זה לא יצא?

ביאן קבלאן: עכשיו משלימים.

יואב קיש: אז זה השלמות.

יואב קיש: זה לא שזורקים לפח את כל התכנון.

יואב קיש: הוא אומר: הכול הולך לפח.

אכרם חסון: מתקנים.

יואב קיש: אם זה תיקון זה לגיטימי.

ביאן קבלאן: גם בתוכנית פרטית לפעמים מבקשים השלמה.

יואב קיש: אין בעיה, אם יש טעות ומתקנים זה בסדר, אבל נתת את הרושם שכל מה שעשו לא רלוונטי ומתכננים מחדש.

אמין אבו חייה: לא, אמרתי שמכיוון שכל ההנחיות ניתנו נעשתה עבודה מול המועצה.

יואב קיש: אמרת שלא עמדו בתנאי סף.

אמין אבו חייה: לא עמדו בתנאי סף להגשת התוכנית ולכן צריך לעבור סבב של תיקונים.

אמין אבו חייה: היה חסר יועץ נוף, ובעיקר שמאות.

אמין אבו חייה: הם למעשה יוגשו מחדש.

אמין אבו חייה: התקציב קיים ברשות כך שאפשר להתקדם ואין עם זה שום בעיה.

אמין אבו חייה: מבחינתנו גולת הכותרת זה שכונת חיילים משוחררים, השכונה המערבית.

אמין אבו חייה: מדובר בתוכנית שאתמול עברה התנגדויות וכרגע מה שמעכב- - -

יואב קיש: כמה התנגדויות היו?

נגיב טאפש: הייתה התנגדות אחת.

אמין אבו חייה: בסוף נשארה התנגדות אחת.

אמין אבו חייה: במקור היו כמה התנגדויות.

יואב קיש: טוב לשמוע.

אמין אבו חייה: זה מאחורינו.

אמין אבו חייה: מה שכרגע מעכב את התוכנית זה תוכנית אב לביוב, פתרון קצה לאותה שכונה.

אמין אבו חייה: תאגיד המים צריך לטפל בזה.

אמין אבו חייה: מרגע שהחסם האחרון הזה יוסר, אנחנו מעריכים שבתחילת שנת 2019 נוכל לפרסם לשיווק את אותה תוכנית.

אכרם חסון: תראה את האבסורד: בבית ג'אן יש תאגיד והוא מעכב את זה.

אכרם חסון: אנחנו נלחמים לבטל את התאגידים, ויש אנשים שרוצים להיכנס.

אכרם חסון: תראה מה התאגידים האלה עושים.

אמין אבו חייה: מכיוון שיושבים פה גם חברי כנסת שאכפת להם וגם ראשי מועצות, כרגע אנחנו מקיימים דיון מקצועי מאוד באיזה מסלול ללכת לשיווק.

אמין אבו חייה: זה נכון לבית ג'אן, זה יפגוש אותנו גם בעוד כמה רשויות מקומיות, כפי שהיה לנו לדוגמה בחורפיש ובפקיעין.

אמין אבו חייה: אם אנחנו הולכים על תהליך, שאנחנו הולכים לדרוש ממשרד האוצר קדם-מימון לבצע תשתיות לפני פרסום ואז אנחנו מייצרים תשתיות-על ראשוניות כדי לוודא שיש לנו תכנון מפורט והשלב לביצוע מתקדם, כדי שנוכל לייצר את מה שהיה קו האפס-אפס, קו המגרשים לסימון, ואז נצא לשיווק, זה יכול לעכב את השיווק במספר חודשים עד שנגמור את ביצוע התשתיות.

אמין אבו חייה: המסלול השני הוא להגיד: קודם כול נשווק, נצא לציבור בשיווקים, ואחר כך נוציא ביצוע עבודות בשטח לפיתוח.

אמין אבו חייה: מה החיסרון בתוכנית השנייה?

אמין אבו חייה: החיסרון הוא שמתוקף התוכנית, ברגע שיהיה פרסום אנשים ירוצו להוציא היתרים.

אמין אבו חייה: ברגע שהוועדה מוציאה היתר יכול להיות מצב שנפגוש אנשים שכבר מתחילים לבנות בשטח לפני שיש תשתיות.

אמין אבו חייה: זה יכול לפגוע בתשתיות, זה יכול לייצר לנו לחץ על ביצוע בשטח ויכול לייצר מצב שאין לנו סימטריה בהיבטים של התכנון.

יואב קיש: אני עוצר אותך לרגע.

יואב קיש: אני רוצה לשמוע את ביאן קבלאן, ראש עיריית בית ג'אן, בבקשה.

ביאן קבלאן: קודם כול, תודה על היוזמה לדיון.

ביאן קבלאן: נפגשנו הרבה פעמים מאז 2009, קיימנו הרבה דיונים.

ביאן קבלאן: ההתקדמות אטית מאוד.

ביאן קבלאן: על פי החלטת שר הפנים לשעבר גדעון סער ב-2012, אז הוחלט שעד סוף 2014 – וזה כתוב בהוראה של השר – מינהל התכנון חייב לסיים, ביחד עם הוועדות המחוזית, את תוכניות המתאר בישובים הדרוזיים.

ביאן קבלאן: אנחנו כמעט חמש שנים אחרי.

ביאן קבלאן: זה גם נבע כתוצאה מחוסר תקציבים.

ביאן קבלאן: נכון, עכשיו יש כסף, אבל הוא לא מחולק בחבילה אלא מחולק על פי תוכנית חומש רב-שנתית, כאשר בכל שנה אתה צריך לחכות לשנה הבאה על מנת להתקדם עוד צעד ועוד צעד.

ביאן קבלאן: כל הדיונים לא יצרו קיצורי דרך ולא מסלול ירוק כך שאנחנו עדיין לא רואים אפילו את האור בקצה המנהרה.

ביאן קבלאן: אני אופטימי בדרך כלל אבל בעניין הזה אני מאוד פסימי.

ביאן קבלאן: כפי שהזכרתי קודם, לא צריך רק לדבר ולקיים דיונים אלא צריך לקבוע מהלכים יעילים, ישימים, שאפשר להוציא אותם מיד אל הפועל.

ביאן קבלאן: לדוגמה, האצלת סמכויות לוועדות המקומיות בשילוב עם הרשויות ועם הפיקוח של הוועדה המחוזית ומינהל התכנון.

יואב קיש: אילו סמכויות, למשל?

ביאן קבלאן: למשל תכנון מפורט.

ביאן קבלאן: הרי אם אישרנו את הקו הכחול, את הכוללני, אתה מחכה לו כל כך הרבה שנים ועכשיו אתה צריך להתחיל בתכנון מפורט.

יואב קיש: הם לא מקדמים תכנון מפורט?

ביאן קבלאן: הם לא מקדמים.

ביאן קבלאן: מי שמקדם את זה המועצה, בשיתוף פעולה איתה.

ביאן קבלאן: המתכנן והמועצה צריכים לאתר יועצים.

ביאן קבלאן: אפשר ליצור במינהל התכנון בנק יועצים שישרת את כל המחוזות ואת כל הוועדות המקומיות.

מיכל מריל: אסביר את מה שהוא אומר.

מיכל מריל: יש החלטת ממשלה 959, שקבעה אילו ישובים יהיו באחריות של מינהל התכנון ואילו ישובים יהיו באחריות של משרד הבינוי והשיכון.

מיכל מריל: שלושה ישובים – אבו סנאן, בית ג'אן וג'וליס – הם באחריות משרד הבינוי והשיכון לתכנון מפורט.

מיכל מריל: ביתר הישובים מינהל התכנון מוביל ומקדם תכנון מפורט.

יואב קיש: אז את לא רואה צורך במה שהוא אומר?

ביאן קבלאן: היינו הך, זה משותף, זה לא משנה.

מיכל מריל: זה לא החלטה שלי.

מיכל מריל: זה החלטת ממשלה.

מיכל מריל: אני לא יודעת בשל אילו סיבות זה נקבע.

מופיד מרעי: יש ישובים שבהם גם משרד הבינוי והשיכון וגם מינהל התכנון.

ביאן קבלאן: בסופו של דבר זה חוזר למינהל התכנון, לא משנה מי מקדם, אם משרד הפנים, משרד הבינוי והשיכון, משרד החקלאות או המשרד להגנת הסביבה, לא משנה.

ביאן קבלאן: המשרד שאחראי הוא משרד האוצר כיום, שאחראי על מינהל התכנון.

ביאן קבלאן: מינהל התכנון עובד מול כל העולם ואחותו.

ביאן קבלאן: אנחנו מדברים על העבר, מה עשינו עד עכשיו.

ביאן קבלאן: פה צריך לקבוע, אדוני יושב-ראש הוועדה, עם חברי הכנסת, עם מינהל התכנון, מה אנחנו אמורים לעשות קדימה על מנת לפתור את הבעיה.

ביאן קבלאן: כבר שרפנו דלק הלוך וחזור מהצפון לכאן – זה בעלויות של תוכניות המתאר.

ביאן קבלאן: באמת, כולנו, גם הם וגם אנחנו, כולנו.

ביאן קבלאן: חבל על המאמצים.

ביאן קבלאן: אנחנו משלמים מחיר יקר.

ביאן קבלאן: זה התושבים שלנו.

ביאן קבלאן: הרי אם יש אישור לקו הכחול, לתוכנית הכוללנית, למה לא לתת חיבור לחשמל?

ביאן קבלאן: זה במקביל לתכנון המפורט.

ביאן קבלאן: הרי למה נוצרה עוד בנייה, או בתחום הקו הכחול בתוכניות המוצעות או לפעמים מעבר לקו הכחול?

ביאן קבלאן: זה בגלל הזמן ששורפים, בגלל העיכובים באישורי הוועדות ובגלל התקציבים.

יואב קיש: מיכל מריל ונועה עמירב-פטאל, אתן רואות דרך לקצר את ההליכים האלה?

יואב קיש: אני רואה שאתן רוצות ואני יודע שמשקיעים משאבים.

יואב קיש: בסוף זה עדיין לא עובד מספיק טוב.

יואב קיש: אני שואל באמת ברמה הגלובלית.

יואב קיש: דרך אגב, אני רוצה לעשות רגע סדר להמשך הדיון.

יואב קיש: תיכף ידבר חבר הכנסת סאלח סעד, שעוד לא דיבר, ומכיוון שיש לנו עוד כחצי שעה, לא נספיק להמשיך לעבור ישוב-ישוב.

יואב קיש: באו נכבדים מכל המקומות.

יואב קיש: מי שרוצה לדבר ויש לו שאלות ספציפיות, בבקשה.

יואב קיש: את המעבר אחר כל ישוב וישוב נעשה בישיבה הבאה.

יואב קיש: אני רוצה לשאול שאלה עקרונית ברמת הייעול של התהליכים: מה אפשר לעשות ברמת המנגנון כדי לשפר את העניין?

מיכל מריל: אדוני היושב-ראש, אני מוכרחה להסביר משהו.

מיכל מריל: דבר ראשון, את התכנון המפורט אנחנו לא מעכבים.

מיכל מריל: אנחנו מקדמים במקביל לתכנון המתארי, אנחנו לא מחכים שהוא יאושר.

מיכל מריל: בעוספיה התוכנית תקועה כבר כמה שנים.

מיכל מריל: אנחנו היום מקדמים תכנון מפורט.

מיכל מריל: אחד כבר אושר, עכשיו הודיעו לי שמפרסמים את זה לאישור, את התכנון המפורט של הליבה החקלאית, והשני הוא השער הצפוני, צפון הישוב.

מיכל מריל: אנחנו עובדים במרץ עם מתכננים טובים.

יואב קיש: איך את מוציאה תוכנית מפורטת בלי תוכנית כוללנית?

מיכל מריל: קודם כול, החוק לא אוסר עליי לקדם תכנון מפורט בלי תכנון מתארי.

יואב קיש: אז את יכולה ללכת ישר לתכנון מפורט.

מיכל מריל: לא.

מיכל מריל: אבל כשאתה מתחיל להתפרס על שטחים ואתה צריך תשתיות בשביל זה, אתה צריך ראייה כוללת.

מיכל מריל: אנחנו מקדמים את התוכניות הללו תוך כדי דיאלוג עם התוכניות המתאריות.

מיכל מריל: אנחנו כל הזמן מתאימים את עצמנו.

יואב קיש: אני חוזר לשאלה המקורית שלי: האם לבנות למשל את מה שמדבר עליו פה מופיד מרעי?

מיכל מריל: אגיד לך מה.

מיכל מריל: מרכיב גדול מאוד בעיכוב של התוכניות האלה, כי זה בקרקע פרטית, זה לא קרקע של המדינה, הוא העניין של שיתוף הציבור.

מיכל מריל: אם ראשי המועצות לא מספיק מגויסים קשה מאוד להעביר תהליכים.

מיכל מריל: כשאנחנו עושים תוכנית על קרקע פרטית באיחוד וחלוקה אנחנו רוצים שהציבור יהיה שותף, בעלי הקרקע.

מיכל מריל: אני לא צריכה תוכנית על הנייר, אני צריכה תוכנית שאפשר מכוחה להוציא היתרי בנייה.

מופיד מרעי: אם יהיה גוף כזה הוא יידע לדבר עם ראשי הרשויות, הוא יידע להביא אותם לסדר, הוא יידע לדרוש מהם.

מופיד מרעי: לזה אני מתכוון.

מיכל מריל: מה זה "גוף"?

יואב קיש: הוא אומר: לעשות מינהל.

יואב קיש: יש גוף כזה?

מיכל מריל: אני אומרת לך מעבודה של שנתיים אינטנסיביות מאוד ברשויות עצמן: אין תחליף לראש מועצה שיוכל לקחת על עצמו את התיווך הזה מול התושבים, אין תחליף לזה.

מיכל מריל: איפה שזה נעשה – זה מקוּדם.

סאלח סעד: הוא נבחר לצורך כך.

מיכל מריל: ביאנוח-ג'ת ראש המועצה בכל יום רביעי לוקח את הציבור של אותה תוכנית, אותם בעלי קרקע, יושב איתם ומבקש עדכונים.

מיכל מריל: הוא לוקח את זה לידיים שלו, ולכן הצליחו לאשר תוכנית עם אפס התנגדויות.

מיכל מריל: אתם לא מבינים איזו מהפכה זאת.

מיכל מריל: ותוכנית נוספת שעכשיו הפקדנו, יש החלטת הפקדה, אני מחכה לראות כמה התנגדויות יוגשו, נעשתה בשיתוף פעולה אתו.

מיכל מריל: הוא פשוט לקח את זה על עצמו.

ביאן קבלאן: לא סיימתי, עוד שני דברים.

ביאן קבלאן: יש מושג כזה בוועדות "אישור בתנאים".

ביאן קבלאן: לדוגמה, הסרת עצים – אתה צריך להחזיר לתוכנית לתיקון.

ביאן קבלאן: אפשר לעשות את הדברים האלה במקביל.

ביאן קבלאן: או יועץ נוף – גם את זה אפשר לעשות במקביל.

ביאן קבלאן: במהלכים הללו צריך לקבוע תהליך משותף של ריכוז מאמץ בין הרשויות לוועדות השונות על מנת להיכנס למסלול ירוק לאישור מזורז.

ביאן קבלאן: אחרת אנחנו ניפגש כאן בעוד כמה קדנציות ולא נתקדם לשום מקום.

ביאן קבלאן: בסך הכול יש פתרונות ואפשר לקדם את זה אבל צריך להעמיד משאבים מתאימים וגם שיהיה רצון לכולם באמת לפתור את הבעיה פעם אחת ולתמיד.

ביאן קבלאן: שיהיה בהצלחה.

ביאן קבלאן: תודה.

יואב קיש: תודה רבה.

יואב קיש: חבר הכנסת סאלח סעד, בבקשה.

סאלח סעד: אחסוך את הפתיח.

סאלח סעד: אני דווקא רוצה לדבר אל מיכל מריל, אל אמין אבו חייה ואל הצוות הממשלתי שיושב כאן.

סאלח סעד: את ראשי המועצות שנמצאים כאן, ואלה שלא נמצאים כאן בגלל הבחירות, מעניין דבר אחד: להזדרז, לפעול כמה שיותר מהר לקבלת היתרי בנייה.

סאלח סעד: אותם זה מה שמעניין.

סאלח סעד: הבעיה האקוטית ביותר בישובים שלנו היא תכנון ובנייה.

סאלח סעד: זו הבעיה האקוטית ביותר.

סאלח סעד: חברים, אתם צריכים לעשות כל מאמץ, ואני בטוח שאתם עושים את העבודה הזאת, אתם עושים עבודה נהדרת.

סאלח סעד: יואב קיש, אזכיר לך, דיברנו בישיבה האחרונה על כמה דברים חשובים.

סאלח סעד: דבר ראשון, למנות מתכננים על ידי ועדות התכנון, על ידי מינהל התכנון, בכל ישוב וישוב, שילווה באופן אישי את התכנון המפורט.

סאלח סעד: דבר שני, להעביר את התקציבים לצורך התכנון.

סאלח סעד: אני מניח שאכרם חסון עם שר האוצר, כפי שאמר קודם, התקציבים עברו לצורך תכנון.

סאלח סעד: דבר שלישי, חייבים להתקדם בצורה יסודית גם בשכונות לחיילים המשוחררים בכל הישובים.

סאלח סעד: כאן אני אומר לאמין אבו חייה, חברי, המטרה שלנו להזדרז, כמה שיותר מהר, כי ראשי המועצות נתקלים בזה יום-יום.

סאלח סעד: דופקים על הדלתות שלהם כל התושבים שלא מקבלים היתרי בנייה, ובצדק מבחינתם.

סאלח סעד: רואים את ההתפתחויות בישובים הסמוכים ואילו בישובים הדרוזיים אנחנו תקועים.

סאלח סעד: אני רואה מה יש בכפר מנדא ומה יש בטמרה ולא מבין למה בישובים הדרוזיים לא מתקדמים.

סאלח סעד: ביקשנו להקים ועדת תכנון ובנייה ייעודית.

סאלח סעד: הגשתי הצעת חוק כזו לפני חמישה חודשים.

סאלח סעד: ברגע שתהיה ועדת תכנון ובנייה ייעודית, שתעסוק אך ורק בישובים הדרוזיים, לדעתי נעקוף את הבירוקרטיה, כי יש בירוקרטיה אדירה.

יואב קיש: אתם רואים בזה יתרון?

נועה עמירב-פטאל: יש כבר ועדות קבינטיות שהוקמו בדיוק למטרה הזאת בתיקון שאושר כאן בוועדה, ועדות קבינטיות ליישובי מיעוטים.

נועה עמירב-פטאל: אלה ועדות משנה בוועדות המחוזיות שנועדו באמת לתת מין מסלול מקביל.

יואב קיש: הן עובדות?

נועה עמירב-פטאל: הן עובדות, אבל מה שקורה הוא שהבעיה היא לא בהליכים בוועדות.

נועה עמירב-פטאל: כפי שמיכל מריל אמרה, הוועדות יכולות לקיים דיון.

נועה עמירב-פטאל: תביאו להן תוכנית, אם היא עומדת בכל התנאים היא תיקלט.

יואב קיש: הבעיה היא שיתוף בעלי הקרקע?

נועה עמירב-פטאל: לא.

נועה עמירב-פטאל: יש המון-המון בעיות.

מיכל מריל: אני אומרת לכם בכנות, הבעיה כרגע היא לא במוסדות התכנון.

מיכל מריל: מוסדות התכנון מגויסים מאוד למהלך, אם זה אורי אילן ואם זה יהונתן כהן-ליטאנט ואם זה איתמר בן דוד, כולם מגויסים למהלך הזה.

מיכל מריל: האמינו לי, אנחנו עושים את זה בשיתוף פעולה איתם.

יואב קיש: הבעיה היא שיתוף הציבור וההסכמות?

מיכל מריל: הבעיה היא שלב התכנון.

מיכל מריל: הבעיה היא הצורך בזה שראשי הרשויות ייקחו את המושכות לידיהם ויעזרו לנו.

מיכל מריל: אם אנחנו מבקשים "תפרסמו את זה לציבור" אז אומרים לנו "זה לא התפקיד שלנו", אם אנחנו מבקשים מהם "תשבו עם הציבור".

מיכל מריל: מינהל התכנון בשביל המהלך הזה לקח יועצים מקצועיים: יועץ שעוזר לנו בשיתוף הציבור, יועץ שמומחה לאיחוד וחלוקה, יועץ נוף שאמור לחפות על יועצי הנוף שבצוותים ולראות אם זה לא בסדר, לקחנו יועץ תשתיות, יועץ פרויקטור שמנהל את כל המהלך הזה ואת כל הלוגיסטיקה.

יואב קיש: בעצם אתם עובדים באופן מרוכז סביב המגזר.

יואב קיש: הבעיה היא שיתוף הציבור.

מיכל מריל: מאוד.

מיכל מריל: אין זמן פה להסביר את העבודה שאנחנו עושים.

מיכל מריל: האמן לי שנעשית הרבה מאוד עבודה.

סאלח סעד: את אחראית על כל התכנון והבנייה בארץ.

סאלח סעד: את עושה עבודה יפה מאוד, מצוינת.

סאלח סעד: אני מדבר על משהו אחר.

סאלח סעד: אני רוצה מתכנן בכל ישוב וישוב שאתם תעסיקו אותו עבור הרשות המקומית.

מיכל מריל: אתה מבקש עכשיו כוח אדם בכל רשות, אז יש לי תשובה, אגיד לך.

מיכל מריל: דרך אגב, בישיבות האלה צריך להיות נוכח גם נציג של המשרד לשיתוף פעולה אזורי.

מיכל מריל: הם אחראים על המינהלת שאמורה לעקוב אחר יישום החלטות הממשלה.

יואב קיש: אז צריך לזמן אותם באופן קבוע.

מיכל מריל: המשרד לשיתוף פעולה אזורי, בישיבה האחרונה שהייתה לנו סוכם שהם יוציאו מכרז לסוג של מתכנן אסטרטגי לרשויות המקומיות, או מנהל פרויקטים, מישהו שיוכל ללוות אותם מקצועית.

מיכל מריל: בעניין הזה יש כבר עבודה.

מופיד מרעי: אבל זה מטעם תוכנית החומש של עצמם, צריך לזכור.

מיכל מריל: מה זה משנה לך מטעם מה?

מיכל מריל: אומרים לך שיהיה לך בתוך כל רשות.

חמד עמאר: עם פחות מ-25% ניצול אתם דואגים לתקציב?

מיכל מריל: הם אמרו שיש להם תקציב.

חמד עמאר: את זה לא אני אמרתי אלא משרד ראש הממשלה אמר.

חמד עמאר: הבעיה היא לא כסף.

סאלח סעד: המטרה שלנו היא לזרז את התהליכים.

סאלח סעד: אם אנחנו ממנים בכל ישוב וישוב מתכנן, אתם תמנו ואתם תשלמו את שכרו, ובסוף לרכז את זה בוועדת תכנון ובנייה ייעודית שתעסוק אך ורק בישובים הדרוזיים, שלא תעסוק במשהו אחר.

סאלח סעד: היה תקדים כזה.

סאלח סעד: למה אנחנו צריכים להתחמק?

סאלח סעד: כך צריך לעשות.

סאלח סעד: אכרם חסון, אני מטיל את האחריות עליך.

סאלח סעד: אתה הכי קרוב לשר האוצר שאחראי על העניין הזה.

סאלח סעד: חייבים לעשות את זה כמה שיותר מהר, למנות ועדת תכנון ובנייה ייעודית.

אכרם חסון: קיימנו דיון.

יואב קיש: זה שהוא מ"כולנו" לא אומר שזה מוטל עליו.

סאלח סעד: בעניין חיבורי החשמל – יואב קיש, אני עכשיו פונה אליך.

סאלח סעד: לפני חמישה חודשים הגשתי הצעת חוק שנחבר את כל הבתים בישובים הדרוזיים.

סאלח סעד: בואו נקרא לילד בשמו.

סאלח סעד: אם אין הצעת חוק – שום דבר לא יעבוד.

סאלח סעד: זה לא יעבוד עם ראשי המועצות ולא עם אף אחד.

סאלח סעד: אדוני היושב-ראש, תוביל את זה, אתה תיקח את זה, לא אני, קח את הקרדיט, בוא תקדם את זה.

יואב קיש: אני לא צריך.

יואב קיש: דיברנו על זה.

סאלח סעד: בואו נקדם את זה.

סאלח סעד: יוכלו לחבר לחשמל את כל הבתים בתוך הישובים הדרוזיים.

יואב קיש: תודה.

יואב קיש: עכשיו אני פונה לחברים שהגיעו ורוצים להתייחס ספציפית.

יואב קיש: מירכא סאלח סאלח, בבקשה.

סאלח סאלח: לגבי הוועדה שאתה מדבר עליה, מה הבעיה?

סאלח סאלח: בכל הישובים הדרוזיים זה שכונה מעיר.

סאלח סאלח: מה הבעיה להעביר את כל התוכניות לוועדה לעידוד דיור למגורים, הוותמ"ל?

סאלח סאלח: מה הבעיה להעביר את כל התוכניות לשם?

מיכל מריל: אני שוב מסבירה שהבעיה היא לא מוסדות התכנון.

מיכל מריל: אני אומרת לכם שמוסדות התכנון מחויבים למהלכים האלה.

מיכל מריל: את התוכנית של יאנוח-ג'ת הכנסנו והיא תיק-תק נכנסה לדיון.

מיכל מריל: היא קיבלה אור ירוק.

מיכל מריל: היא עקפה את התוכניות האחרות.

קריאה: אבל במע'אר הפילו הכול על ראש הרשות.

מופיד מרעי: אי אפשר שוועדות התכנון יתנערו מהכול.

מופיד מרעי: זה מצריך עבודה משותפת.

מופיד מרעי: כל פעם אומרים: ראשי רשויות.

מופיד מרעי: בסדר, צריך לעבוד ביחד.

סאלח סאלח: לגבי נושא החשמל – ישובים שיש בהם תוכנית כוללנית מאושרת, מה הבעיה לחבר אותם לחשמל?

סאלח סאלח: פשוט משלמים בוועדה פיקדון, עם התחייבות להוצאת תוכנית מפורטת.

יואב קיש: את זה אמרנו.

יואב קיש: יש רק בעיה עם המגבלה של 50 בתים, אני מבין.

יואב קיש: זה מה שעוצר אתכם?

סאלח סאלח: איפה שאושרה תוכנית כוללנית.

מופיד מרעי: ברגע שמגישים תוכנית מפורטת לא צריך אף אחד.

מופיד מרעי: אנחנו מבקשים אישור לחיבור חשמל בעת הגשת התוכנית המפורטת.

אכרם חסון: אפילו בבית אחד.

אכרם חסון: לא צריך 50 בתים.

יואב קיש: הוא אומר שאין עם זה בעיה.

יואב קיש: אני רוצה להבין: כאשר יש תוכנית מפורטת.

יואב קיש: אני רוצה לשאול אותם.

מופיד מרעי: ברגע שאתה מגיש את התוכנית המפורטת, מתחם אחד או שניים – אצלי זה מתחם אחד שאני עושה עם המינהל ומתחם שני שאני עושה עם משרד הבינוי והשיכון.

מופיד מרעי: ברגע שאני מגיש תוכנית ויש לי מספר הגשה.

יואב קיש: חיבור חשמל?

יואב קיש: סאלח סאלח, איפה הגישו?

יואב קיש: תן לי דוגמה.

סאלח סאלח: אציג דוגמה.

סאלח סאלח: בירכא יש תוכנית מפורטת שאושרה בשכונה הצפונית.

קריאה: אין בעיה עם זה.

סאלח סאלח: בשכונת אלמדורה, השכונה הצפונית בירכא.

יואב קיש: הוגשה תוכנית מפורטת?

סאלח סאלח: אושרה כבר בוועדה המחוזית.

יואב קיש: אני שואל.

יואב קיש: תענו לי.

מיכל מריל: אני רוצה לענות אבל לא נותנים לי לענות.

יואב קיש: בבקשה תעני.

מיכל מריל: שכונת אלמדורה הוגשה.

מיכל מריל: הוחלט להפקיד את התוכנית הזאת.

מיכל מריל: עכשיו היא בשלב של מילוי תנאי הפקדה.

מיכל מריל: היא לא אושרה.

מיכל מריל: הוחלט להפקיד אותה.

סאלח סאלח: יש בה תנאים.

יואב קיש: במצב הזה אפשר לקדם חיבורי חשמל שם?

נועה עמירב-פטאל: אפשר לפנות לשר האוצר ולבקש להוציא צו.

נועה עמירב-פטאל: ברגע שהתוכנית תופקד- - -

יואב קיש: לא כאשר היא תופקד.

יואב קיש: לפני.

יואב קיש: היא עכשיו הוגשה.

מיכל מריל: יש החלטת הפקדה עליה.

יואב קיש: אז אפשר.

אכרם חסון: הם יכולים לקבל.

אכרם חסון: אין בעיה, אני אומר לך.

אכרם חסון: שראש הוועדה- - -

יואב קיש: אכרם חסון, בואו נשמע אותה.

יואב קיש: כנראה יש הליך שיאפשר את זה.

יואב קיש: עכשיו אנחנו בוחנים את זה.

יואב קיש: בבקשה, תגידי לי מה ההליך.

נועה עמירב-פטאל: התוכנית צריכה להיות מופקדת.

נועה עמירב-פטאל: זו לשון החוק: "תוכנית שהופקדה מתירה בנייה בו".

נועה עמירב-פטאל: אני מבינה שיש החלטה על הפקדה.

נועה עמירב-פטאל: היא לא הופקדה בפועל כי לא מולאו תנאים.

נועה עמירב-פטאל: אני לא יודעת מה התנאים, אם הם תנאים מהותיים מאוד שעכשיו עושים את כל ההבדל בתוכנית.

נועה עמירב-פטאל: אפשר לבחון, לראות אם אפשר למתוח איכשהו את הקו, אם זה תנאים מינוריים מאוד.

יואב קיש: את לא יודעת לענות לי מהותית האם לפי הגדרה משפטית התוכנית הופקדה או לא?

נועה עמירב-פטאל: מהותית זה לא תוכנית שהופקדה.

נועה עמירב-פטאל: יש החלטה על הפקדה בוועדה המחוזית, שקובעת בדרך כלל תנאים.

נועה עמירב-פטאל: רק מרגע שהתנאים מולאו- - -

יואב קיש: אגיד לך מה אני מבקש.

יואב קיש: נוציא מכתב לשר האוצר, ספציפית לגבי שכונת אלמדורה בצפון ירכא.

יואב קיש: מה משמעות השם?

סאלח סאלח: אלמדורה זה סיבובית.

יואב קיש: אני מבקש לשלוח לו מכתב ולכתוב שהתוכנית הופקדה ויש לה מספר התייחסויות.

יואב קיש: לתפיסת הוועדה זה אמור להספיק בשביל שהוא יוכל להגיש בקשה לחיבור חשמל.

יואב קיש: אני מבקש את תשובתו המהירה בעניין.

יואב קיש: בסדר?

סאלח סאלח: אני סיכמתי עם יושב-ראש הוועדה שהדיירים ישלמו פיקדון בוועדה.

יואב קיש: בסדר, יש הגדרה ברורה.

יואב קיש: זה בסדר, זה ברור.

יואב קיש: אנחנו נקבל תשובה משר האוצר לגבי העניין הספציפי.

סאלח סאלח: מה לגבי תוכניות מפורטות שהוגשו ועוד לא הגיעו לוועדה המחוזית?

סאלח סאלח: גם כן צריך לחכות על פי החוק?

יואב קיש: תציג דוגמה, תדבר ספציפית.

סאלח סאלח: יש תכנון מפורט לעוד מתחמים אבל בינתיים עוד אין אישורים.

מיכל מריל: איפה?

מיכל מריל: בירכא?

סאלח סאלח: בירכא יש עוד שתי תוכניות.

קריאה: בירכא עוד לא הוגשו.

יואב קיש: אם לא הוגשו אז אין מה לעשות.

יואב קיש: אנחנו מתקדמים.

יואב קיש: נרשם נגיב טאפש, בבקשה.

נגיב טאפש: צוהריים טובים, אני מפשוטי העם.

נגיב טאפש: אין לי שום תפקיד.

יואב קיש: כולנו פשוטי העם.

סאלח סעד: אתה מזכיר הסניף של הקואליציה.

נגיב טאפש: דבר ראשון, אני מודה לך על היוזמה.

יואב קיש: תודה.

נגיב טאפש: דבר שני, הייתה יוזמה כזאת לפני כמעט שלוש שנים עם חבר הכנסת מיקי זוהר.

נגיב טאפש: כל המשרדים היו בעניין והבטיחו שבעוד שלושה חודשים יזמינו אותם והם יבואו עם תשובות למכרז.

נגיב טאפש: עד עכשיו הם לא חזרו עם תשובות ולא נעשה שום דבר.

נגיב טאפש: זאת אומרת, הכול כאן עוד לא התקדם הרבה בכל הישובים, כך אני רואה.

נגיב טאפש: בכל זאת כאשר בא אריק שרון הוא חוקק חוק- - -

סאלח סעד: לפניו היה השר שחל.

נגיב טאפש: לא, אריק שרון.

נגיב טאפש: כשר שממונה על כל הכפרים הוא אישר לחבר את הבתים לחשמל, והם התחברו.

נגיב טאפש: אז למה עד עכשיו לא התחברו כל הבתים?

נגיב טאפש: זה צריך להיות ביוזמת השר.

יואב קיש: איפה זה?

יואב קיש: באיזה מקום?

נגיב טאפש: אני מבית ג'אן.

נגיב טאפש: אני מדבר על בית ג'אן, אבל כך זה בכל המקומות.

אכרם חסון: חברים, אני יכול לעזור לכם.

אכרם חסון: אני נפגשתי עם שחל.

אכרם חסון: אנחנו לא מדברים רק כדי לדבר.

אכרם חסון: התקנה הזאת הסתיימה בחודש יוני 2006, נגמרה.

אכרם חסון: זאת תקנה שאושרה על ידי הממשלה, זה לא השר באופן ישיר, השר לא יכול לאשר.

אכרם חסון: אם השר היה יכול לאשר אז כבר אתמול היינו עושים את זה, היינו עושים מלחמת עולם.

סאלח סעד: ביוזמת השר.

אכרם חסון: באתי אל השר כחלון וביקשנו לתת חשמל לכולם בלי לשאול אם יש תוכנית או אין תוכנית.

אכרם חסון: כל מי שגר בשטח השיפוט של הישוב יקבל חשמל, והוא מתחייב בוועדת התכנון שכאשר יהיה תכנון מפורט והוא יוכל לקבל היתר בנייה הוא יוציא היתר בנייה על פי החוק.

אכרם חסון: היועץ המשפטי יצא נגדנו.

אכרם חסון: לא היועץ המשפטי של שר האוצר.

אכרם חסון: הוא אמר: לא נכון.

אכרם חסון: ישבנו כאן עם ארז קמיניץ, חבר הכנסת אבו מערוף היה כאן והוא מירכא, ונלחמנו.

אכרם חסון: לכן צריך להוביל חקיקה.

יואב קיש: לא חקיקה.

חמד עמאר: תקנה זה שר.

חמד עמאר: חקיקה זה אנחנו.

יואב קיש: לעניין הזה, נגיב טאפש, מכיוון שאתה מדבר על משהו שהיום כבר לא רלוונטי, אני כן מתכוון להביא לפה את קמיניץ ולדבר אתו ספציפית, לראות איך משפטית אפשר לפעול.

יואב קיש: אם זה אומר שהשר צריך להוציא תקנה באישור הוועדה נקדם את ההליך הזה.

יואב קיש: בישיבה הבאה נרשום להזמין גם את ארז קמיניץ.

יואב קיש: זה בעניין הזה.

יואב קיש: תודה רבה.

אכרם חסון: צריך לשתף גם את השר שטייניץ כי הוא שר האנרגיה.

יואב קיש: הוא רק צריך לבצע.

אכרם חסון: דיברנו גם אתו.

אכרם חסון: הוא מעודכן.

יואב קיש: זאיד עבדאללה מכסרא-סמיע, בבקשה.

זאיד עבדאללה: תודה לך על ההזמנה.

זאיד עבדאללה: רציתי לדעת בקשר לכסרא-סמיע איפה נמצאות התוכניות שלנו.

זאיד עבדאללה: ראש המועצה היה כאן וכעת הוא לא נמצא, אני לא יודע לאן הוא יצא.

זאיד עבדאללה: פרט לכך, יש לי אישור שקיבלתי ב-1995.

זאיד עבדאללה: אני מחזק את ידיהם של חברי הכנסת.

זאיד עבדאללה: לגבי אנשים שמבקשים חיבור – האישור אצלי, אישור מהשר שרון כאשר היה שר התשתיות.

יואב קיש: חיברו אותך?

זאיד עבדאללה: חיברו אותי ועוד כמה אחרים.

יואב קיש: הוא הסביר: זה עד 2006.

יואב קיש: מ-2006 זה הופסק.

זאיד עבדאללה: אני לא יודע מה השתנה.

יואב קיש: השתנה.

יואב קיש: לפעמים נותנים דברים עם הוראת זמן.

יואב קיש: אני רוצה לשמוע עדכון על כסרא-סמיע, בבקשה.

מיכל מריל: בכסרא-סמיע אנחנו מקדמים שתי תוכניות מפורטות, שהן חלק מתוכנית המתאר שנמצאת כרגע בשלב שמיעת התנגדויות.

יואב קיש: התוכנית הכוללנית נמצאת בשלב התנגדויות?

מיכל מריל: כן.

מיכל מריל: התוכנית נמצאת בשלב עריכת מסמכים לקראת הגשה למוסדות התכנון.

מיכל מריל: הנה, יושבת פה אורה סודקוב שבודקת את כל המסמכים.

יואב קיש: זה אומר "מתקדם" או "בתהליך"?

מיכל מריל: זה אומר "מתקדם".

מיכל מריל: התוכנית הזאת, למשל, היא דוגמה יפה כדי להסביר למה זה מתעכב.

יואב קיש: נו, תסבירי.

מיכל מריל: מה אנחנו עושים בהתחלה בתוכנית איחוד וחלוקה?

מיכל מריל: אנחנו מבקשים מבעלי הקרקעות שייתנו לנו קצת מידע על חלוקה פנימית שלהם כדי שנוכל להטמיע את זה כמה שיותר בתכנון.

מיכל מריל: בתוכנית הזו לא היה שיתוף פעולה.

מיכל מריל: היה סוג של החרמה.

יואב קיש: למה?

יואב קיש: אולי אתה יודע להגיד לי למה.

זאיד עבדאללה: אני לא ראש מועצה שיכול להגיד.

יואב קיש: אני יודע, אבל מהדעה שלך.

יואב קיש: למה החרימו?

זאיד עבדאללה: הדעה שלי היא שאנשים מתרשלים בתפקידם.

זאיד עבדאללה: זה האמת.

יואב קיש: בסדר, אבל בסוף התושבים – היא אומרת שהייתה החרמה של התושבים.

יואב קיש: אתה אומר שזה הכול ראש המועצה:

יואב קיש: אם הוא עושה את זה – זה יגיע, ואם לא – אז לא.

זאיד עבדאללה: הקו הכחול מאושר?

מיכל מריל: המשכנו את התהליך בכל זאת, תוך הידברות עם בעלי הקרקע שכן הסכימו לדבר אתנו.

מיכל מריל: הגענו לשלב שבו באחת הישיבות קבענו שעד ינואר 2018 אנחנו מתחילים להכין את מסמכי התוכנית ואין יותר מפגשים ציבוריים.

מיכל מריל: ברגע שאמרנו את זה התקשר אלי מהנדס המועצה ואמר לי: מיכל, אל תשאלי, צובאים בפתח הדלת, אני מבקש ממך ארכה.

יואב קיש: היית צריכה להגיד את זה שנה קודם.

מיכל מריל: אז התחיל שוב תהליך.

מיכל מריל: אתה מבין, התהליכים האלה לוקחים זמן.

יואב קיש: הבנתי.

יואב קיש: טוב, תודה.

יואב קיש: מאדי קבלאן מבית ג'אן, בבקשה.

מאדי קבלאן: שלום לכולם, שלום לך אדוני היושב-ראש.

מאדי קבלאן: אני מתחבר לכולם, לראש המועצה של בית ג'אן, ביאן קבלאן ולחבר הכנסת סאלח סעד שהוא גם מבית ג'אן.

מאדי קבלאן: כפי שאמר ביאן קבלאן, מתנהלים פה הרבה דיונים ללא שום ביצוע.

מאדי קבלאן: בני העדה הדרוזית הם היום 150,000 אנשים, כשכונה אחת בחיפה.

מאדי קבלאן: היום אפשר לקחת את הוותמ"ל דרך מסלול ירוק ולהביא את כל האנשים, כל אנשי המקצוע והמתכננים.

יואב קיש: הם אומרים לך שהם נותנים את התשומות בוועדות התכנון.

יואב קיש: דיברו על זה כל חברי הכנסת.

יואב קיש: אין היום "פקק" בוועדות התכנון.

יואב קיש: הבעיה היא שיתוף התושבים, העבודה עם ראש מועצה ויכולת להגיע להסכמות בקרקע פרטית.

יואב קיש: ועדות התכנון לא עוצרות כלום.

יואב קיש: לפחות זו התמונה שאני מקבל מהם.

יואב קיש: יש בעיה בסוף לייצר הליך על קרקע פרטית בלי שיש לך פרטנר.

יואב קיש: אני לא מסכים עם האמירה הזו שנעשה ועדה אחת לכל המגזר.

יואב קיש: הם עובדים על זה, הם שם עם כסף, הם נתנו למועצות.

יואב קיש: אגיד לך איך אני רואה את מה שיכול לפתור את הבעיה.

מאדי קבלאן: ברגע שאין שיתוף של הציבור- - -

יואב קיש: זה גרוע מאוד.

מאדי קבלאן: יש שם איחוד וחלוקה.

מאדי קבלאן: איחוד וחלוקה הוא תנאי בל יעבור.

יואב קיש: בלי שיתוף הציבור זה לא יהיה.

מאדי קבלאן: אם אין איחוד וחלוקה לא יעברו התוכניות המפורטות.

מאדי קבלאן: מה זה איחוד וחלוקה?

מאדי קבלאן: זה שוויון.

מאדי קבלאן: אם למישהו יש 10 דונם ולי יש דונם, אז אותו אחד שיש לו 10 דונם ייתן יותר מאשר מי שיש לו דונם.

יואב קיש: הוא עדיין צריך לקבל פי עשר.

מאדי קבלאן: אם מי שיש לו דונם ייקחו ממנו שווה בשווה אז הוא לא יוכל לבנות.

מאדי קבלאן: זה הבעיה העיקרית – שיתוף הציבור ואיחוד וחלוקה.

מאדי קבלאן: זה העניין.

יואב קיש: אני מסכים אתך במאה אחוז.

מאדי קבלאן: חבל לטחון מים.

מאדי קבלאן: צריך לבצע כבר.

מאדי קבלאן: התושבים סובלים בכפר בית ג'אן ובכל הכפרים.

יואב קיש: אתה צודק.

מאדי קבלאן: לא רק דיונים אלא להתחיל ולהקים היום מתחמים.

מאדי קבלאן: נניח שיש תוכנית כוללנית ויש מתחמים.

מאדי קבלאן: צריך להגיש תוכניות מפורטות של מתחמים.

מאדי קבלאן: צריך להוסיף עוד כוח אדם, מתכננים.

מאדי קבלאן: לא לתת מתכנן אחד על 15 מתחמים.

מאדי קבלאן: צריך לתת לפחות לכל מתחם מתכנן, או אפילו לכל מתחם שני מתכננים.

מאדי קבלאן: זה מה שאני מבקש.

מאדי קבלאן: תודה לכולם.

יואב קיש: תודה רבה.

יואב קיש: עברנו על כל רשימת הדוברים.

יואב קיש: אני רוצה לסכם את הדיון.

יואב קיש: יש לנו עוד 4 דקות ואני צריך לסיים את הדיון.

מיכל מריל: עוד לא דיברנו על בנייה שמסכלת- - -

רונית ליברסאט: אני נציגה של רשות מקרקעי ישראל.

יואב קיש: בקצרה.

רונית ליברסאט: אני רוצה להעיר שנושא איחוד וחלוקה בתוכניות כוללניות הוא מהותי מאוד מכיוון שיש רוב של קרקע פרטית ומיעוט של קרקע מדינה.

רונית ליברסאט: הנטייה היא לתת את שירותי הציבור בקרקע מדינה.

רונית ליברסאט: כאשר עושים דבר כזה, מן הסתם, לא נשארת קרקע לאלה שאין להם.

מופיד מרעי: אבל קרקע מדינה משובצת לצרכי ציבור.

רונית ליברסאט: אלה שאין להם קרקע פרטית למגורים.

רונית ליברסאט: הקרקע של המדינה מצומצמת בישובים.

רונית ליברסאט: הקרקע הפרטית – יש ישובים שבהם זה 90% ואף יותר מ-90%.

רונית ליברסאט: כאשר יש קרקע מדינה כל כך מועטה כדאי וצריך להשתמש בה עבור מגורים לאלה שהם חסרי קרקע פרטית.

רונית ליברסאט: מה שנעשה, יש נטייה בתוכניות הכוללניות לקחת את קרקע המדינה ולשריין אותה עבור צורכי ציבור.

מופיד מרעי: זה קרקע פרטית.

מופיד מרעי: אין קרקע מדינה שם.

חמד עמאר: היא רוצה לשריין את זה למגורים ומקרקע פרטית לתת לשירות הציבור.

רונית ליברסאט: זאת רק נקודה אחת, אבל היא קשורה לנקודה השנייה.

רונית ליברסאט: גם בעלי קרקע פרטית צריכים לדעת שהם צריכים להפריש קרקע עבור צרכי ציבור, עבור כולם.

רונית ליברסאט: יש פה דוגמאות.

יואב קיש: רק להבין: בתוכנית איחוד וחלוקה אדם יכול לגמור עם פחות שטח ממה שהיה לו ופחות זכויות?

אכרם חסון: בהרבה, לפחות ב-30%.

יואב קיש: וזה בשביל לתת צרכי ציבור.

יואב קיש: ומה עם זכויות בנייה לגובה?

יואב קיש: זה לא רלוונטי שם?

אכרם חסון: אמרנו: בואו ננסה בישוב אחד.

יואב קיש: למה לא?

יואב קיש: תנו לו לבנות לגובה, תפצו בזכויות לבנייה בגובה.

יואב קיש: ואז מה?

מופיד מרעי: זה נוגד את חוק הבנייה הכפרית.

יואב קיש: אז צריך לתת פה, במקומות של איחוד וחלוקה, לתת זכויות לבנייה לגובה.

יואב קיש: אין מה לעשות.

יואב קיש: אחרת, מה?

יואב קיש: אחרת באמת האדם מרגיש שלוקחים ממנו.

נועה עמירב-פטאל: צריך להבין שקודם היא הייתה קרקע חקלאית.

נועה עמירב-פטאל: הרבה פעמים הקרקע הזאת לא שווה כלום.

נועה עמירב-פטאל: היא הופכת עכשיו למגורים ושווה הרבה.

יואב קיש: היא הייתה חקלאית קודם?

יואב קיש: אז יש השבחה בשינוי הייעוד.

יואב קיש: אבל אם זו הייתה קרקע למגורים- - -

נועה עמירב-פטאל: זה לא המצב.

מופיד מרעי: היא מדברת על קרקע מינהל שלא הייתה חקלאית.

רונית ליברסאט: איחוד וחלוקה לא הולך לפי כמות הקרקע אלא לפי שווי הקרקע.

רונית ליברסאט: לכן כל הנושא של כמות, שטח, דונם לא מתבטא באיחוד וחלוקה.

יואב קיש: נכון, צריך השבחה.

מופיד מרעי: הקרקע של המדינה שייכת לכל תושבי המדינה, לא רק לישובים מסוימים ולתושבים מסוימים.

יואב קיש: מופיד מרעי, תודה.

יואב קיש: אני רוצה לשמוע אותה.

יואב קיש: יש לנו דקה ואני חייב לסיים.

רונית ליברסאט: באשר לעירוב שימושים, יש נטייה – חשוב לי להדגיש את זה, נושא איחוד וחלוקה צריך לבוא לידי ביטוי בתוכניות הכוללניות.

רונית ליברסאט: הן צריכות לקבוע מתחמים לאיחוד וחלוקה כדי שלא יהיה מצב שזה לא יהיה בשלב הבא של התוכניות המפורטות, ואז אנחנו נשארים במצב שאין קרקע לחסרי קרקע.

יואב קיש: תודה.

יואב קיש: אנחנו צריכים לסיים.

יואב קיש: אני רואה שאתם עוד רוצים להתייחס אבל אני רוצה לסכם את הדיון ולומר כמה דברים.

יואב קיש: ראשית, הדיון הבא שנערוך יהיה אחרי שיהיו לנו ראשי מועצות מכהנים לתקופה ארוכה.

יואב קיש: שם אני מבקש להיות מאוד פרטני ולעבור ישוב-ישוב, לראות איפה הבעיות ולנסות לעזור.

יואב קיש: זה דבר אחד שאני מבקש לדיון הבא.

יואב קיש: בנוסף, שני דברים שהעלינו ושיעלו בדיון הבא: ראשית, בירכא הצפונית, השכונה המעגלית אלמדורה, אני מבקש התייחסות ספציפית, עם בקשה של שר האוצר שיוציא אישור לחבר לחשמל.

יואב קיש: אני בטוח שאם זה תלוי בשר ובוועדה זה יקודם.

קריאה: גם בחורפיש יש שכונות כאלה.

יואב קיש: מעבר לכך, בדיון הבא אני רוצה לדבר עם ארז קמיניץ, להבין מדוע אי אפשר קטגורית, בכל מה שבקו הכחול, בהתאם לדברים שאמר כאן חבר הכנסת אכרם חסון, לאשר את חיבורי החשמל.

יואב קיש: נדון על זה גם עם שר האוצר ועם ארז קמיניץ בדיון הבא.

יואב קיש: ספציפית אני אומר לחבריי חברי הכנסת, ראשי המועצות ובכלל אנשים מן המגזר, יש נכונות מהמינהל ללכת קדימה, אי אפשר להגיד שלא.

יואב קיש: אני לא רואה את ה"פקק" אצלם.

יואב קיש: אני רואה "פקק" בדיוק במקום של איחוד וחלוקה ושיתוף התושבים, והנושא מורכב כאשר עוסקים בקרקע פרטית, והקצאות לקרקע ציבור.

מיכל מריל: ועצירת הבנייה.

יואב קיש: מה זה עצירת הבנייה?

יואב קיש: זה פלונטר שנוצר כי אין תכנון.

מיכל מריל: סיימנו תכנון בדלית אל-כרמל ואני לא יכולה עכשיו להמשיך לתכנן כי בנו על הדרכים ובנו על שטחי ציבור.

יואב קיש: אמרנו שמה שבונים על שטחי ציבור ייהרס.

יואב קיש: כולם מבינים שזה המשמעות.

יואב קיש: אי אפשר לבנות בנייה חדשה על מה שאנחנו מתכננים.

סאלח סעד: בנייה חדשה?

חמד עמאר: ברוב הישובים נאסרה הבנייה.

יואב קיש: בבנייה חדשה יש סיכום שהדברים האלה לא יקרו.

יואב קיש: אי אפשר לתכנן דברים ואחרי כן לבנות על אותם שטחים.

יואב קיש: אם אתם שואלים אותי, הנקודה שנתמקד בה היא בעיקר ביצירת הדרכים איך לקבל את שיתוף הפעולה של הרשויות והתושבים בהקדם כדי לסגור את הפלונטר של איחוד וחלוקה.

יואב קיש: זה חייב להיות שוויוני וצריכה להיות השבחה, וההשבחה צריכה להתחלק באופן שווה.

יואב קיש: לא יכול להיות שיעשו פה איפה ואיפה לפי דעת ראש מועצה כזה או אחר, זה לא קביל.

יואב קיש: זו אחת הסיבות שתוכניות נתקעות.

יואב קיש: חברים, תודה רבה לכולכם שהגעתם.

יואב קיש: הישיבה נעולה.